Nia 22:1
Cik mapatpat ma mako culo waŋ jami
1"Ka ŋatti mo akwalo twon mo nyo romo mo, ce oneko woko nyo ocato woko, ci biculo twoni abic pi twon acel, ki romi aŋwen pi romo acel, En biculo waŋe; ka gire mo pe, ci gibicate woko, wek gicul kwede lim ma ekwalo.


Daniel 12
Kare me agik
1-"I kare meno Mikael bibino, ma en rwot madit ma loyo rokwu. Dok kare me can bibedo tye, kit can macalo man peya onen cakke wa con i kare pa rok mo-ni nio kwede wa i kare meno. I kare meno aye gibilaro iye rokwu, jo ma gibinoŋo yam gicoyo nyiŋgi i buk. 2-Dok jo mapol i kom jo ma gibuto i apwa me ŋom gibico woko, jo mukene gibidonyo i kwo ma bedo nakanaka, ento jo mukene gibinoŋo megi lewic ki cac ma bedo nakana ka. 3Jo maryek biryeny macalo pete me polo; ki jo ma loko jo mapol dwogo i kit ma atir, gibidoko calo lakalatwe matwal. 4-Ento in Daniel, um lok man woko, ci imwon buk-ki woko, nio wa i kare me agik. Jo mapol gibibedo ka riŋo tuŋŋi ki tuŋŋi, ki ŋec bene bimedde."
5Cutcut ki i ne meno an Daniel aneno piny, ci aneno jo mukene aryo gucuŋ i dog kulu, acel ocuŋ i dog kulu tuŋŋi ki acel ocuŋ i dog kulu tuŋcel. 6Ci owaco bot dano ma onoŋo oruko boŋo camanini, ma obedo malo i wi pii ma i kulu ni, "Man bitero kare ma rom mene nio ka agikki me ginaura magi bio?" 7-Dano ma onoŋo oruko boŋo camaniŋi-ni ma obedo malo i wi pii ma i kutu, otiŋo ciŋe aryo ducu okemo polo; ci awinyo en ka kwoŋo kwoŋ ki nyiŋ ŋat ma bedo matwal-li ni gin meno bibedo pi mwaka adek ki nucu, Ka doŋ ineno nino me turo tek pa jo maleŋ otum ci jami magi ducu bene bitimme cobo kakare. 8Awinyo, ento onoŋo pe aniaŋ. Mumiyo awaco ni, "Ai rwoda, agikki me jami magi bibedo niŋniŋ?" 9Odok iye ni, "In icit meri citoni Daniel, pien pud giumo lokke dok gimwono woko kuro kare me agik. 10-Jo mapol gibilonnye, gibilokke gidoko tar, kun bene gilonyogi odoco; ento jo maraco gibibedo megi ka timo gin maraco. Pe tye ŋat mo i kin lutim maraco ma biniaŋ iye; ento jo maryek aye biniaŋ iye. 11-Cakke i kare ma gikwanyo iye gitum awaŋa me nino ducu ca, kun doŋ giketo gin me kwer malik, bibedo nino alip acel ki miya aryo ki pyeraboŋwen. 12Ŋat ma kuro nio ka nino alip acel ki miya adek ki pyeradek wiye abic oromo bedo ki gum. 13Kombeddi cit giri nio ka kare me agik oromo; ento i agikki me kare meno ibiywe ci ibicuŋ i kabedo ma gipoko boti."


2 Luker 18:4
4Omuko lwak waŋ jogi ma i wi godi, oturo wir jogi-gu ducu, ka otoŋo yadi ma gicomo pi woro jok ma dako ma gilwogo Acera woko, ka dok oŋido twol mola ma yam Moses otiyo-ni, pien nio wa i kare meno onoŋo jo Icrael gubedo ka waŋo odok eceta pi worone. Yam gilwogo ni Nekucitan.


Yocwa 13
Lobo ma odoŋ ma peya giloyo
1I kare ma Yocwa doŋ oti woko, ma mwaka me ditte doŋ dwoŋ, Rwot owaco bote ni, "In doŋ iti woko ma mwaka me ditti doŋ dwoŋ, ento pud lobo odoŋ mabup ma myero obed mewu. 2Magi aye nyiŋ lobo ma pud gudoŋ: lobo pa jo Pilciti ducu ki berre, ki lobo pa jo Gecur ducu. 3(Lobo meno ducu gikwano ni pa jo Kanaan, cakke wa i Cikor ma i ŋet Ejipt yo tuŋ wokceŋ dok kwede i yo tuŋ acam o wa i waŋ lobo me Ekron; tye i te loc pa rwodi abic pa jo Piliciti, rwodi me Gaja, Acidod, Acikelon, Gat ki Ekron.) Pud odoŋ lobo ducu pa jo Ayi bene 4yo tuŋ acuc; ka doki lobo ducu pa jo Kanaan cakke ki i Me-ara pa jo Cidon cito kwede wa i Apek ma i waŋ lobo pa jo Amor; 5ki lobo pa jo Gebal, ki Lebanon ducu ma tuŋ kunyaŋo, cakke ki i Baal-gad ma i te got Kermon o kwede i yo ma donyo i Kamat. 6-An ki koma abiryemo woko ki i nyim jo Icrael jo ducu ma gibedo i lobo godi, cakke ki i Lebanon o kwede i Micrepot-maim, en aye jo Cidon ducu. In aye ipok lobo-ni bot jo Icrael ki bolo kwir wek obed ginaleyagi, kit ma yam aciki kwede-ni. 7Kombeddi doŋ ipok lobo man obed me aleya pa kaka aboŋwen mudoŋ ki pa nucu kaka pa Manace."
Lobo ma yam gipoko loka Jordan tug wokceg
8-Nucu kaka mukene pa jo Manace, kacel ki jo pa Reuben ki jo pa Gad onoŋo doŋ gutyeko gamo ginaleyagi ki i loka Jordan tuŋ wokceŋ, kit macalo Moses latic pa Rwot omiyo botgi, 9cakke ki i Aroer ma tye i dog nota me kulu Amon ki gaŋ ma tye i dye nota-nu, kacel ki abami me Medema o wa i Dibon; 10ki gaŋi ducu pa Cikon kabaka pa jo Amor ma yam obedo ka loc i Kecbon o kwede i waŋ apokki lobo pa jo Ammon; 11ki lobo Gilead bene, ki lobo pa jo Gecur ki jo Maaka, got Kermon ducu, ki lobo Bacan ducu o wa i Caleka; 12ki ker ducu pa Og ma gaŋ kalle yam gubedo Acitarot ki Edrei i lobo Bacan. En kene aye yam odoŋ ki i kin jo Repaim; kabaka aryonu Moses oloyogi, oryemogi woko. 13Ento jo Icrael pe guryemo jo Gecur ki jo Maaka; jo Gecur ki jo Maaka pud gibedo i dye jo Icrael o wa onyoo.
14-Kaka pa Levi keken aye Moses pe omiyo botgi lobo mo me aleya; gityer ma giwaŋo ki mac bot Rwot Lubaŋa pa Icrael aye gubedo ma ka ginaleyagi, kit ma Rwot yam owaco bote-ni.
Kaka pa Reuben
15Moses yam omiyo ginaleya bot kaka pa jo pa Reuben muporo dogolagi ducu. 16Pienno waŋ lobogi ocakke ki i Aroer ma tye i dog nota kulu Amon, ki gaŋ ma tye i dye nota-nu, okwako lobo abami ducu ma orabo ŋet Medeba; 17kacel ki Kecbon ki gaŋine ducu ma guryeyo wi abami kunnu, Dibon, Bamot-baal, Bet-baalmeon, 18Jakaj, Kedemot, Mepat, 19Kiriataim, Cibma, Jeret-cakar ma gigero i wi got ma i dye nota, 20Betpeor, pwor got Piciga, ki Bet-jecimot, 21meno aye gaŋi ducu ma gitye i wi abami, ki ker ducu pa Cikon kabaka pa jo Amor ma gaŋ kalle yam tye i Kecbon, ma yam Moses olwenyo kwede oloyo woko, kacel ki ludito pa jo Midian ma gubedo i lobo-nu i te loc pa Cikon; nyiŋgi aye Eyi, Rekem, Jur, Kur ki Reba, 22Balaam wod pa Beor bene, ma Latyet, obedo i kin jo ma jo Icrael gunekogi ki pala lucwan. 23Kulu Jordan obedo waŋ lobo pa jo Reuben. Meno aye obedo ginaleya pa jo pa Reuben ma oporo wel doggolagi, meno aye gaŋigi ki gaŋi matino ma i ŋetgi.
Kaka pa Gad
24Moses omiyo ginaleya bot jo pa Gad bene muporo wel doggolagi. 25Lobogi obedo Jajer ki gaŋi me lobo Gilead ducu, ki nucu lobo pa jo Ammon o wa i Aroer ma tye i ŋet Raba, yo tuŋ wokceŋ, 26cakke ki i Kecbon cito kwede wa i Ramat-mijpe ki Betonim, dok cakke ki i Makanaim cito kwede i waŋ lobo me Lo-debar, 27kacel ki Bet-aram, Bet-nimra, Cukot ki Japon, gaŋi ma i nota, en aye lobo mudoŋ ki i kom ker pa Cikon kabaka me Kecbon. Waŋ lobogi obedo kulu Jordan cito kwede wa i but nam me Kineret tuŋ acuc, loka Jordan tuŋ wokceŋ. 28Meno aye obedo ginaleya pa jo pa Gad muporo wel doggolagi, meno aye gaŋigi ki gaŋi matino ma i ŋetgi.
Nucu kaka pa Manace
29Moses omiyo ginaleya bot nucu kaka pa. Manace bene; opoko bot nucu kaka pa Manace muporo wel doggolagi. 30Lobogi ocakke ki i Makanaim, okwako lobo Bacan ducu, en aye ker pa Og kabaka me Bacan ducu liweŋ, ki gaŋi me Jair ducu ma gitye i Bacan, gaŋi pyerabicel, 31ki nucu lobo Gilead, kacel ki Acitarot ki Edrei ma gin aye gaŋ kal pa Og i lobo Bacan. Meno ducu gipoko bot jo pa Makir wod pa Manace, pi nucu kaka pa jo Makir muporo wel doggolagi.
32Meno aye ginaleya ma yam Moses opoko i lobo aroo me Moab ma loka Jordan tuŋ wokceŋ mukemo Jeriko. 33-Ento ki tun bot jo Levi Moses pe omiyogi ginaleya mo; onoŋo Rwot Lubaŋagi aye obedo ginaleyagi, kit ma yam owaco botgi-ni.


Lulevi 25
Mwaka me cabit ki mwaka me jubili
1-Rwot owaco bot Moses i wi got Cinai ni, 2"Wac bot jo Icrael ni, Ka doŋ wuo i lobo ma abimiyowu-ni, lobo bigwoko cabit pa Rwot. 3Wubicoyo pottiwu mwaka abicel, wubiŋolo kin jaŋ olokwu mwaka abicel, wubicoko nyige; 4ento mwaka me abirone en aye bibedo cabit me yweyo mot pi lobo, en cabit pa Rwot; pe wubicoyo pottiwu, pe wubiŋolo kin jaŋ olokwu. 5Gin ma otwi kene i okaŋ pe wubikayo, pe wubicoko nyig olokwu ma pe wuŋolo kin jaŋe; bibedo mwaka me yweyo mot pi lobo. 6Cabit man me lobo bimiyowu cam, in ki opiini ki aŋecani ki lapakacani ki labedo ma bedo boti. 7Pi lim mewu makwo bene, ki pi lee ducu ma gitye i lobowu, gin ma cek iye ducu bedo me acamagi.
8"Dok ibikwano cabit abiro me mwaka bene, mwaka abiro tyen abiro; kare meno me cabit abiro me mwaka bibedo mwaka pyeraŋwen wiye aboŋwen. 9I mwaka meno ibimiyo gwara kok maloŋo i kom nino dwe apar me dwe me abiro; i nino me kwanyo bal en aye wubimiyo gwara kok romo lobowu ducu. 10Wubikwero mwaka me pyerabic obed maleŋ, kun wutito i lobowu ducu ni kuc tye pi jo ducu ma bedo iye, En aye bibedo kare me jubili mewu, ma noŋo ŋat acel acel i kinwu dok gire i dul lobone, dok ŋat acel acel i kinwu bidok i doggolagi. 11Mwaka me pyerabicce aye bibedo jubili mewu; pe wubicoyo iye kodi, pe wubikayo gin ma otwi kene, pe wubicoko nyig olok ma pe wuŋolo kin jaŋe. 12Pien obedo jubili, bibedo maleŋ botwu; wubicamo gin ma oa ki i poto.
13"I mwaka man me jubili-ni ŋat acel acel i kinwu bidok i dul lobone. 14Ka icato lobo mo bot lawoti, nyo iwilo lobo mo ki bote, pe wubed ka bune kekenwu. 15Ka iwilo ki bot lawoti, welle biporo wel mwaka mulubo jubili; en bicato boti kun poro wel mwaka ma ibinoŋo iye cam. 16Ka mwaka pud odoŋ mapol, ibimedo wel ma iculo, ka mwaka doŋ odoŋ manok, ci ibidwoko welle piny, pien gin ma en tye ka cato boti en aye mwaka me cam ma bia iye. 17Pe wubune kekenwu, ento wulwor Lubaŋawu; pien an a Rwot Lubaŋawu.
18"Pi meno wubilubo cikka, wubigwoko gin ma aŋolo, wubicobone, wek wubed ma lobo okwe mot. 19Pien lobo biceko cam, wubicamo, wubiyeŋ kwede, ci wubibedo ma piny okwe mot. 20Ka ce wuwacci, 'Wabicamo mono gin aŋo i mwaka me abiro-nu, ka ce pe wacoyo kodi, dok pe wacoko camwa ma a iye?' 21An abiciko gumma poto i komwu i mwaka me abicelle, wek onyak nyige ma romo pi mwaka adek kulu. 22Ka wucoyo potowu i mwaka me aborone, noŋo pud wutye ka camo cam macon ca; nio wa i mwaka me aboŋwen i kare ma cam doŋ ocek, gikayo, noŋo pud wucamo en macon ca. 23Lobo pe gibicato me atera woko matwal, pien lobona gira; pien wun wuwelo, dok wun lubedona. 24I lobo ducu ma bibedo mewu wubiye ni giwar lobo.
25"Ka ce omeru odoko lacan, ce ocato lobone mo ci watgi macok aye bibino ka waro lobo meno ma ominne ocato woko-ni. 26Ka dano meno pe tye ki watgi mo ma twero warone, ce en kikome odoko lalonyo, ka onoŋo gin ma romo warone, 27wek en okwan wel mwaka nia i kare ma ocato, ocul bot dano ma owilo-nu wel ma pud odon, ci potone bidok i ciŋe. 28Ento ka pe tye ki lim ma romo dwokone i ciŋe, ci poto ma ocato-nu bidoŋ i cin lawilone nio ka mwaka me jubili oromo; gibidwoko potone i kare me jubili, bidok i ciŋe.
29"Ka dano mo ocato ode ma tye i gaŋ madit ma gicelo ki cel, en twero warone ma peya mwaka acel oromo; bibedo ki twer me warone kadi pi mwaka kulu. 30Ka pe giwaro ma peya mwaka acel oromo, ci ot meno ma tye i gaŋ madit ma gicelo-ni gibimoko ni doŋ bedo pa ŋat muwilo-ni matwal, wa i kare pa likwayone ducu; pe gibidwoko i kare me jubili. 31Ento odi ma i caro ata ma pe gicelo ki cel ma orumogi gibikwanogi kacel ki potti ma i caro; gitwero warogi, dok gibidwokogi ceŋ i kare me jubili.
32"I gaŋi pa Lulevi odi ma i gaŋi ma gimiyogi me bedo megi-ni Lulevi gitwero warogi i kare ducu. 33Ka ce ŋat mo i kin Lulevi pe owaro, ci ot ma gicato i gaŋ mo ma omiyogi obed megi bidok bot rwode i kare me jubili, pien odi ma i gaŋ pa Lulevi meno jami megi ma gimiyogi i kin jo Icrael. 34Ento olet ma orumo gaŋi megi pe gicato; meno lobogi matwal.
35-"Ka ce omeru ma bedo ka ŋeti odoko lacan ma pe twero konnye kekene, in ibikonye; en bibedo boti macalo weloni nyo labedo. 36Pe igam lim mo me magoba ki bote nyo pe imed wiye, ento lwor Lubaŋani, wek omeru obed kwo ki ka ŋeti. 37-Pe ibimiyo en mako banya boti wek inoŋ iye magoba, pe imiye cam wek odwok boti kun omedo wiye. 38An a Rwot Lubaŋawu ma yam akwanyowu ki i lobo Ejipt wek amiwu lobo Kanaan, abed Lubaŋawu.
39-"Ka omeru ma bedo ka ŋeti odoko lacan, ci ocatte boti kekene, pe ibimiyo en tiyo boti macalo opii; 40en bibedo boti macalo lapakaca nyo labedo. En bitic boti nio wa i mwaka me jubili; 41ka lacen en bia woko ki boti, en kacel ki litinone bene. Bidok cen i doggolane, bidok i lobo pa kwarogi. 42Pien gin luticca ma yam akwanyogi woko ki i lobo Ejipt; pe gibicatogi me bedo opii. 43Pe ibiloyo en ki loc magwa, ento ibilworo Lubaŋani.
44"Lok i kom opiini ki aŋecani ma ibibedo kwedgi; itwero wilo opii ki aŋeca ki bot lurok ma orumo ka ŋetwuni. 45Wutwero wilo ki i kin lubedo ma bedo botwu, dok ki i kin doggolagi ma bedo botwu, ma ginywalogi i lobowu; gibidoko limwu. 46Wutwero miyogi bot litino awobewu ma bilubowu, gubed ginaleyagi matwal. Wutwero miyogi gibedo opiiwu, ento omegiwu ma jo Icrael pe wubiloyogi kit meno kun ŋat man loyo wadi ki loc magwa.
47"Ka welo mo nyo labedo mo ma tye boti odoko lalonyo, kun omeru ma tye ka ŋete odoko lacan, ci ocatte kekene bot welo nyo labedo ma tye boti-ni, nyo ocatte bot wat ma i doggola pa welo meno, 48ka doŋ otyeko catte, ci gitwero koko; ŋat mo ma i kin omege twero koke woko. 49Nyo omin wonne nyo latin pa omin wonne twero koke, nyo watgi mo ma i doggolagi twero koke; nyo ka en odoko lalonyo, ci kokke gire kene. 50En bikwano wel kacel ki ŋat ma con owile-nu, kun cako i mwaka ma yam owile iye nio wa i jubili, Wel me gonye bibedo ma poro wel mwaka; kare ma en obedo kwede bot rwode gibikwano macalo kare pa lapakaca. 51Ka ce mwaka pud odoŋ mapol, en biculo lim me koke ma oporo ki wel mwaka, kun kwanyo ki i kom wel lim ma yam giwile kwede. 52Ka pud odoŋ mwaka manok mo i mwaka me jubili, en bikwano wel ki dano ma owile-nu; ci biculo lim me koke ma oporo wel mwaka me ticce ma pud odon. 53En bibedo bot rwode macalo lapakaca ma giculo mwaka ki mwaka; pe gibiloye ki loc magwa kun in ineno. 54Ka ce pe gikoke i kit yo meno, ci gibigonye i mwaka me jubili, en kacel ki litinone bene. 55Pien jo Icrael gin aye lutic ma tuŋ ciŋa; gin aye luticca ma yam akwanyogi woko ki i lobo Ejipt; an a Rwot Lubaŋawu.


Nwoyo Cik 8
Lobo maber ma jo Icrael gibicamo
1"Cik ducu ma atye ka cikowu kwede tin-ni ber, wunen ni wulubo gi, wek wubed makwo, wunya mapol, wucit wucam lobo ca ma yam Rwot okwoŋo pire ni ebimiyo bot kwarowu. 2Dok myero wupo kom yo ducu ma yam Rwot Lubaŋawu otelowu iye i tim pi mwaka pyeraŋwen, wek emi wudok mamwol, kun temo iwu wek eŋe gin ma tye i cwinywu, ka nyo wubimako cikke, nyo pe. 3-Kit meno en omiyo wudoko mamwol, dok omiyo kec onekowu, ci opitowu ki manna ma onoŋo yam pe wuŋeyo, kadi wa kwarowu bene yam pe guŋeyo; wek oniaŋwu ni, dano pe kwo ki kwon keken, ento dano kwo ki lok ducu ma a ki i dog Rwot. 4Boŋŋi arukawu yam pe guti gutum woko ki i komwu, tyenwu bene yam pe okwot, i kin mwaka pyeraŋwen kulu. 5Doŋ myero wuŋe ki i cwinywu ni, Rwot Lubaŋawu tye ka tiro kitwu macalo dano tiro kwede kit latinne. 6Pi meno, wugwok cik ducu pa Rwot Lubaŋawu, kun wuwoto ma wulubo yone dok kun wulwore. 7Pien Rwot Lubaŋawu tye ka terowu i lobo maber, ma opoŋ ki lwak nota ora ma igi ki pii, ki waŋ it ki waŋ pii maloŋo, ma gimol ki i nota ki i wi godi. 8En lobo ma ceko ŋano ki cayiri, ki ma ceko olok ki oduro ki okwer pomegranat, lobo ma moo jeituni ki moo kic dwoŋ iye. 9En lobo ma wubicamo iye cam mabup laboŋo can gin mo, ka ma gin mo pe birem iye botwu; en lobo ma gweŋŋe bedo nyonyo, ka ma wubikwinyo iye mola ki i cere. 10Wubicam wubiyeŋ, ci wubipwoyo Rwot Lubaŋawu pi lobo maber ma omiyowu-ni.
Wilwic i kom Rwot bikelo can
11-"Wugwokke kekenwu wek pe wiwu owil woko i kom Rwot Lubaŋawu, kun pe doŋ wugwoko lok ma en ociko; ki gin ma oŋolo, ki lwak cikke ducu ma atye ka cikowu kwede tin; 12wek wiwu pe ocak doko dito ka doŋ wucamo, wuyeŋ, ma doŋ wugero odi mabeco ma wubedo iye, 13dok ka dyaŋiwu ki romiwu doŋ onya mapol, ki ryalwu ki jabuwu omedde madwoŋ, ki jami ducu ma wutye kwedgi doŋ onya omedde madwoŋ. 14Pe wiwu owil woko i kom Rwot Lubaŋawu, ma yam okwanyowu woko ki i lobo Ejipt, ki i ot me opii ca, 15ma yam otelo wiwu wuwok kwede i tim malac ki malik bene, ma tye iye lwak twol ma kwirgi kec, ki oton, ki lobo ma orwo pii mako iye dano, ma pii pe iye-ni, ci en okelowu pii mua ki i pata got. 16En bene opitowu i tim ki manna ma yam kwarowu pe giŋeyo, wek elokwu wudok mwol, kun temo ki cwinywu, wek otimwu ber lacen. 17Wugwokke wuwek Lwodo lok ki i cwinywu ni, 'Tek koma ki twero me bada gira aye omiyo alimo lonyo man.' 18Wun wubipo i kom Rwot Lubaŋawu, pien en aye ma miyowu tek me limo lonyo; wek en omok gicikkene ma yam okwoŋo pire bot kwarowu, macalo pud tye wa kombeddi. 19Ka ce wiwu owil woko i kom Rwot Lubaŋawu, ci wucako lubo kor lwak lubaŋa mukene, ki tiyo botgi ki ryebbe piny i nyimgi, atitowu atyer tin ni, wubito wutum woko liweŋ. 20Wubito wutum woko macalo lurok ma Rwot tye ka miyogi to gitum woko ki i nyimwu-ni, pien pe wumedo ki woro dog Rwot Lubaŋawu.


Matayo 1:20
20Ento i kare ma onoŋo Yucepu pud tye ka lwodo lok meno ki i cwinye, cutcut lamalaika pa Rwot onen bote i waŋ lek, kun wacce ni, "Yucepu, lakwar Daudi, pe ilwor kwanyo Maliam me bedo dakoni, pien ic ma en tye kwede-ni obedo ic pa Cwiny Maleŋ.


Jeremia 9:24
24Ento ka ŋat mo mito nyatte,
myero onyatte ni eniaŋ dok eneyo an,
ni an a Rwot ma atye ka tiyo gin ma nyuto mar ma pe lokke,
anyuto bene ŋolo kop atir ki bedo ki kit ma atir i lobo.
Magi gin aye jami ma cwinya mito.
Man Rwot ma owaco."


Ejekiel 21:24
24Man aye gin ma an Rwot Lubaŋa atye ka wacone. Wumiyo gipo i kom balwu, mumiyo balwu ginyuto giyaro ka maleŋ. Dano ducu giŋeyo ni wubalo. Dok wunyuto balwu woko i gin ducu ma wutiyo. Doŋ atyeko ŋolo kop woko i komwu, pi meno abimiyowu woko i ciŋ lukworwu.


Nwoyo Cik 33
Moses olam gum i kom kaka pa jo Icrael ducu
1Man aye lamo gum pa Moses ma dano pa Lubaŋa-ni, ma yam olamo i kom likwayo pa Icrael ma onoŋo peya oto.
2Moses olamo ni,
"Rwot yam obino oa ki i wi got Cinai,
ci otuc ki i Ceir wa i komwa cut, kun ryeny ki i wi got Paran.
Obino ma oa ki i kin jo maleŋ alip ki alip,
ki leb mac ma lyel tuŋ ciŋe malacuc.
3Ada, en maro jone, gwoko jone maleŋ ducu i ciŋe.
Pi meno waryebbe ka tyene kun en bedo ka pwonyowa,
4ki cik ma yam Moses oketo i komwa me bedo me aleya pa lwak pa Yakobo.
5Kit meno Rwot odoko kabaka i Jecurun i kare ma ludito ma gitelo wi lwak gucokke,
ma kaka pa jo Icrael ducu gugurre kacel.
6I kom kaka pa Reuben Moses olamo gum kit man.
"Wek Reuben obed makwo, pe oto, kadi bed jone nok."
7Olamo gum i kom kaka pa Juda kit man,
"Ai Rwot, winy dwan Juda, kele wa paco bot jone.
In aye ilweny pire ki ciŋi, ikonye ka lwenyo i kom lumonene."
8-I kom kaka pa Levi olamo ni,
"Mi ki Levi Tumim meri, miye Urim meri pien en lwori.
En aye dano ma yam iomo iye i Maca,
en aye ŋat ma yam itemo i ŋet pii me Meriba.
9Yam owaco i kom wonne ki minne ni,
'Pe aparo pigi'; opokke woko ki omegine, dok pe oŋeyo wa litinone.
Pien jo pa Levi gumako lokki, gulubo gicikkeni bene.
10Gibipwonyo jo pa Yako bo ki lok ma iŋolo,
gibipwonyo cikki bot jo Icrael;
gibiwaŋo odok eceta i nyimi,
gibityero gitum ma giwaŋo woko ducu ki berre i wi keno tyerri.
11Ai Rwot, mi gum i kom gipinygi,
dok igam tic ma gitiyo ki ciŋgi.
Nyon pyer lumonegi piny, ma gin aye jo ma daggi,
wek pe dok gutub i komgi."
12I kom kaka pa Benjamin olamo ni,
"Dano ma Rwot maro-ni bedo ki kuc,
Rwot Mamalo Twal gwoke kare ducu,
tino en malo i wi gwoke."
13I kom kaka pa Yucepu olamo ni,
"Rwot omi gum opot i kom lobone,
ki mot mabeco ma a malo ki i polo,
ki mua ki i kut matut ma oyarre i te lobo.
14Omine nyig yadi mabeco ma nyak ki cen,
ki lonyo me cam ma cek ki dwene;
15Omine cam ma cek mabeco i kom godi muri mada,
ki mubakke i wi cere ma bedo matwal;
16omine mot mabeco me nom ki lonyone,
ki gum pa Labedo i caka mulyel mac.
Wek gum magi ducu gupot i kom Yucepu,
i wi dano mubedo laker i kin omegine.
17Ditte ki deyone bibedo rom ki pa wod twon me kayo,
tuŋe aryo ducu tye macalo tuŋ twon ma i tim.
En aye bitwomo kwede rok mapol,
bicobogi ducu nio wa i agikki lobo;
tuŋe aye jo Epraim ma gikato alip apar,
ki jo Manace ma giromo alip mapol-li."
18I kom kaka pa Jabulon olamo ni,
"Cwinyi obed yom, in Jabulon, ka ikato woko;
ki in Icakar ka ibedo i kemani.
19Gibilwoŋo rok ducu wek gucit i wi gotgi,
gibityero gitum muporre kunnu,
pien lim ma tye i nam obedo megi,
kacel ki lonyo ma gikano i kweyo."
20I kom kaka pa Gad olamo ni,
"Gum opot i kom dano ma oyabo i lobo pa Gadmalac!
Gad obuto piny macalo min labwor,
en yeco bat lee, dano wiye.
21Oyero lobo maberre ni obed mere,
pien onoŋo gikano lobo pa lawimony kunnu.
Obino bot ludito wi lwak, otimo gin ma tye atir i nyiŋ Rwot,
ocobo gin ma Rwot ociko kacel ki jo Icrael."
22I kom kaka pa Dan olamo ni,
"Dan aye latin labwor ma kirre nia ki i Bacan."
23I kom kaka pa Naputali olamo ni,
"Bed ki lonyo ma rommi, in Naputali,
gum pa Rwot obed kwedi madwoŋ,
nam ki lobo ma tun acuc obed meri."
24I kom kaka pa Acer olamo ni,
"Acer olim gum madit makato litino ducu;
wek cwiny omegine ducu omare; wek olwa tyene ki moo.
25Laceg dog gaŋŋi obed nyonyo ki mola;
bed ki tekkomi nio wa ka toni.
26"Pe tye ŋat mo macalo Lubaŋawu, wun jo Jecurun,
ma ito pol bino kwede ka konyowu, kun baro dye polo ki doyone.
27Lubaŋa ma bedo nakanaka-ni en aye kabedowu,
ciŋe tye ki tuŋ piny ma tiŋowu kwede malo.
Oryemo lumerok woko ki i nyimwu kun wacci,
'Tyekgi woko liweŋ.'
28Icrael yam obedo ki kuc kit meno,
waŋ it pa Yakobo obedo kene i lobo me kai ki koŋo vino;
iyo, polo miyo toyo ton piny kunnu.
29Cwinyi yom kuman, Icrael!
Aŋa mono ma calo in kaa?
In i rok ma yam Rwot olaro.
Rwot aye kwot ma gwokowu,
ki pala lucwan ma kelowu wayu!
Lumerokwu gibibino botwu kun gimwolle amwola;
ento wun wubinyonogi woko piny."


Daniel 6:12
12Ka gudok cen gucito i nyim kabaka, gunyiko cok ci gucako wacce lok ma dok i kom cik ma pe lokke-ni ni, "Ai kabaka, onoŋo mono pe iketo ciŋi i buk me cik ma pe lokke atata-ni, kun iciko ni ka ce gibinoŋo ŋat mo ka lego lubaŋa mo nyo ka woro dano mo mukene ma pe in kabaka, pi nino pyeradek, dano macalo meno gibibolo woko i kin lwak labwor?" Kabaka odok iye botgi ni, "Lok meno pud ocuŋ matek kit macalo cik pa jo Medi ki Percia tye kwede, ma pe gitwero lokone atata-ni."


Ejekiel 16:13
13Onoŋo yam giruki ki ruk ma obedo jabu ki ryal, ginarukani onoŋo obedo boŋo camanini mabecone, ki boŋo aridi ki boŋo ma gidero maber. Ibedo ka camo kwon ma mokone pwot mada, ki moo kic kacel ki moo yaa. Idoŋo ma inen mwonya maber mada, ci idoko daker.


Nekemia 5:8
8kun awaco botgi ni, "Wabedo ka koko omegiwa ma gin Lujudaya ki lim kit macalo watwero, ma yam gicatogi woko bot lurok. Ento wun wutye ka cato omegiwu kikome ni wan Lujudaya wadigi aye dok wawilgi!" Ludito guliŋ aliŋa litik, ma pe gitwero noŋo lok mo ma myero guwaci.


Niyabo 1:4
Mot bot lwak muye Kricito i kabedo abiro mapatpat.
4Lok man Jon mucwalo bot lwak muye Kricito ma gitye i kabedo abiro mapatpat i Acia:
Kica ki kuc obed botwu, ma oa ki bot Lubaŋa ma tye, ma yam obedo tye wa con, dok ma bibino, kun a ki bot cwiny abiro ma gitye i nyim komkerre,


Wel 28:26
Gityer me nino madit me pwoyo kac
(Levi 23.15-22)
26"I kom nino me tyero cam me wi mwaka, ma wukelo iye gityer me moko kwon kai manyen bot Rwot i ninowu madit me kwero agikki cabit abiro, wubibedo iye ki gurre maleŋ. Pe wuti iye tic mo matek,


2 Luker 23:24
Alokaloka mukene ma Yocia okelo
24Ka dok medo i kom ennu, Yocia dok otyeko jwero lukor tipo woko, ki megi jogi-gu, kacel ki cal jogi matinone ma dano gubedo kwede i pacogi, ki cal jogi-gu mukene, ki gin me kipyeda ducu ma gunen i lobo Juda ki i Jerucalem, wek emok lok me cik ducu ma yam gicoyo i buk ma ajwaka Ilkia nene onoŋo i ot pa Rwot.


1 Camuel 27:1
Daudi obedo i kin jo Piliciti
1Daudi olwodo lok ki i cwinye ni, "An ba, olo Caulo biketo ciŋe i koma i nino mo keken ci neka woko cut, Pienno yo mu kene pe, myero alwi ariŋ acit woko wa i lobo pa jo Piliciti; ci cwiny Caulo bia woko i koma, pe doŋ biyenya ki i waŋ lobo pa jo Icrael, miyo abilaro kwona ki i ciŋe."


Nwoyo Cik 10
Kidi ma apada me aryone
(Nia 34.1-10)
1"I kare meno Rwot owacca ni, 'Muk kidi ma apada aryo, ipagi macalo mukwoŋo ca; ci ibin bota i wi got malo, dok ipa canduk me bao. 2Abicoyo i kom kidi ma apada-nu lok ma yam tye i kom kidi ma apada mukwoŋo ma yam ityero woko ca, ci ibiketogi i canduk.' 3Kit meno atimo canduk ki bao yat lalwii, ci amuko kidi ma apada aryo, apayo ma rom ki macon ca, aito malo i wi got kun amako kidi ma apada aryo-nu i ciŋa. 4Rwot ocoyo i kom kidi-nu macalo yam okwoŋo coyo, gin cik apar ma yam oloko ki wun i wi got ki i dye mac i nino ma yam wucokke iye ca; ci Rwot omiyogi bota. 5Lacen alokke, alor piny ki i wi got, ci aketo kidi ma apada aryo-nu i canduk ma yam apayo-ni; gin pud gitye ene, kit ma yam Rwot ocika kwede. 6-(Jo Icrael gua ki i Beerot Benejaakan, guo Mocera. Aron oto ki kunnu, giyike bene kunnu; ci wode Eleajar oleyo ka tyene i tic me bedo ajwaka pa Lubaŋa. 7Gua ki kunnu, guwoto guo i Gudugoda, ki nia ki i Gudugoda guo Jotibata, en aye lobo ma tye iye lwak nota ora ma igi ki pii. 8-I kare meno en aye Rwot ocako poko kaka pa Lulevi pat, gubed lutiŋ canduk me gicikke pa Rwot, gucuŋ i nyim Rwot kun gitiyo bote, dok gulam gum i nyiŋe, nio wa i nino man. 9En gin mumiyo jo pa Levi pe gitye ki dul lobo mo nyo ginaleya mo i kin omegigi; Rwot aye ginaleyagi, kit macalo Rwot Lubaŋawu yam owaco botgi.)
10-"Yam abedo i wi got macalo i kare mukwoŋo ca, abedo nino pyeraŋwen dyeceŋ ki dyewor; ci Rwot dok owinya i kare meno bene, omiyo Rwot pe dok mito tyekowa woko. 11Lacen Rwot owacca ni, 'A malo, imed wotti kun itelo wi lwak, wek gudony, gucam lobo ma yam akwoŋo pire bot kwarogi ni abimiyogi.'
Gin ma Lubaŋa mito ki botwa
12"Doŋ kombeddi, wun jo Icrael, gin ma Rwot Lubaŋawu mito ki botwu en ene keken ni, wulwor Rwot Lubaŋawu ki cwinywu ducu ki tipowu ducu, 13dok wugwok gin ducu ma en ociko ki cik mapatpat ma acikowu kwede tin wek wubed doŋ maber. 14Nen, Rwot Lubaŋawu aye rwot me polo, ki polo ma malo makato ducu, ki lobo ki jami ma tye ducu liweŋ. 15Ento kadi bed kumeno, Rwot oketo cwinye i kom kwarowu, omarogi, oyero likwayogi ma gulubogi, ma gin aye wun, ki i kin rok ducu macalo wa i kare man. 16Pienno, wubed jo ma gulirre wa i cwinygi, pe wubed jo ma ŋutgi tek. 17-Pien Rwot Lubaŋawu aye Lubaŋa pa lubaŋa ducu ki Rwot pa rwodi. En Lubaŋa madit, ma tye ki tek, ma ryaŋo kom dano; pe dworo kor dano mo, pe giwilo ki lim. 18En ŋolo kop pa litino kic atir, ki pa mon to, dok maro lubedo bene, miyogi cam ki boŋŋi. 19Wun bene myero wumar lubedo, pien yam wubedo lubedo i lobo Ejipt. 20Wulwor Rwot Lubaŋawu; wuti bote kun wumoko i kome matek, dok wukwoŋ kwoŋwu ki nyiŋe keken. 21En aye ma myero wupake; en Lubaŋawu ma yam otimo botwu tim man ducu madito ki ma ryaŋo kom dano, ma waŋwu doŋ oneno-ni. 22-Kwarowu yam gucito i Ejipt kun gin jo pyerabiro keken; ci tin Rwot Lubaŋawu doŋ omiyo wunya mapol macalo lwak lakalatwe me polo.


Ejekiel 40:7
7Ki i ŋeye onoŋo tye yo ma gikato kwede, onoŋo tye iye kicika pa lukurpiny ma romo adek i ŋete acel acel. Kicika acel acel borre onoŋo tye futi apar ki lacce bene futi apar, ki cel ma onoŋo tye i kingi, lacgi nyo dit komgi onoŋo romo futi aboro. I ŋe kicika pa lukur-piny onoŋo tye iye yo me wot ma borre romo futi apar, yone onoŋo cito donyo i kicika madit ma okemo ot pa Lubaŋa.


Esta 6:9
9Jor ki aguragura myero giket i ciŋ dano madit me awora pa kabaka, wek en oruk dano ma kabaka maro keto deyo i kome-ni, ci ocit kwede i dye bar malac me gaŋ madit, kun noŋo obedo i wi aguragura, ka tito i nyim dano ducu ni, 'Man aye kit ma gibitimo ki dano ma kabaka maro keto deyo i kume.' "


Jeremia 32:24
24" 'Nen, jo Kaldaya doŋ gutoro cel lobo gurumo ki gaŋ litit wek gima woko, doŋ bene gitye ka lweny, Pi man lweny, kec ki two gemo biweko gimiyo gaŋ man woko i ciŋ jo Kaldaya ma gitye ka lweny i keme-ni. Gin ma yam iloko doŋ otimme, kun in bene it ye ineno giri.


Nekemia 12:24
Poko tic ma myero giti i ot pa Lubaŋa kikore
24Lulevi onoŋo giribogi woko gubedo i dul mapatpat ma lulocgi i dog tic obedo Kacabia, Cerebia, ki Yecwa wod pa Kadmiel. Dul aryo gipako Lubaŋa ki wer lawaŋacel kun giloco wer aloca, ma gimiyo pwoc bot Lubaŋa, kun gilubo cik ma kabaka Daudi ma en dano pa Lubaŋa yam ociko.


Amoc 1:1
Kop ma Lubaŋa oŋolo i kom jo ma cok ki Icrael
1Man aye lok pa Amoc, ma en yam ŋat acel i kin lukwat romi me Tekoa, gin ma en oneno i kom Icrael i kare pa Ujia kabaka me Juda, ki i kare pa Jeroboam wod pa Y oaci kabaka me Icrael, ma odoŋ mwaka aryo ma peya oyeŋyeŋ oyeŋo lobo.


2 Tekwaro 31:10
10Ci Ajaria ajwaka madit, ma en dano me ot pa Jadok, odokke iye ni, "Nia ma lwak gucako kelo jami me motgi i ot pa Rwot pe tye gin mo ma orem; wabedo ka camo cam muromo dok mudoŋŋe obedo pol ata; pien Rwot omiyo gum ki jone, en aye meno mumiyo watye ki lwak cam man ducu mudoŋ."


Yocwa 6:20
20Kit meno lumony gudaŋŋe ki woo ki ajwagi gukuto tum obute, Tekki lumony guwinyo dwan obute ci gutugi daŋŋe ki woo matek, ci cel me gaŋ omuk opoto woko piny ducu, ka doŋ lumony gudonyo i gaŋ kun dano acel acel woto tiko nyime atir, gumako gaŋ woko.


2 Luker 21
Loc pa Manace
(2 Tek 33.1-20)
1Manace ocamo ker ma mwaka me ditte romo apar wiye aryo, ci obedo ka loc ki i Jerucalem pi mwaka pyerabic wiye abic. Nyiŋ minne Kepjiba. 2-Manace obedo ka tiyo gin ma nen marac i wan Rwot, kun lubo kwede tim me kwer pa rok ducu ma Rwot yam oryemogi woko ki i nyim jo Icrael. 3En dok oroco waŋ jogi ma i wi godi, ogero odoco ka ma yam wonne Kejekia ojwerogi woko-ni. Ogero keno tyer pa Baal, ka dok ocomo yat pi woro jok ma dako ma gilwoŋo Acera, kit ma yam Akab kabaka me Icrael otiyo-ni, ocako woro mony ma i polo ducu, kun tiyo botgi. 4-Dok ocano lwak keno tyer i ot pa Rwot, ka ma yam Rwot owacci, "Abiketo nyina bedo i Jerucalem." 5Ka dok ocano lwak keno tyer pa mony ma i polo ducu i dyekal aryo me ot pa Rwot. 6Ocako wano wode ki mac me gityer, obedo ka tyet ki ajaa ki ŋiyo i dyel-gu, kun tiyo ki lukor tipo-gu ki megi jogi. Obedo ka tiyo kit tim mapol ma nen marac i wan Rwot, kun miyo kiniga mako Rwot. 7-Ka dok omiyo gipayo cal Acera ma jok ma dako-ni, ocibo i ot ma yam Rwot owaco i kome bot Daudi ki wode Solomon ni, "I ot man, ki i Jerucalem, ma yam ayero ki i kin kaka ma i Icrael ducu, abiketo nyiŋa bedo iye matwal. 8Pe doŋ abimiyo tyen jo Icrael bedo ka wirre woko i ŋe lobo ma yam amiyo bot kwarigi-ni, tekke gibigwokke gilubo kit lok ducu ma atyeko cikogi kwede, kun gilubo cik ducu ma yam laticca Moses ocikogi kwede." 9Ento pe yam guwinyo, dok Manace obitogi omiyo gubedo ka timo gin marac, makato lurok ma Rwot yam ojwerogi woko ki i nyim jo Icrael.
10Rwot ocako lok ki i dog lunebi ma luticce kun waco ni, 11"Pien Manace kabaka me Juda obedo ka timo tim magi me kwer, kun timo tim maraco makato ma yam jo Amor ma gukwono nyime gubedo ka tiyone, dok omiyo jo Juda bene gubalo pi woro lwak cal lubaŋane; 12pienno Rwot Lubaŋa pa Icrael owaco kuman ni, Nen, abikelo gin marac i kom Jerucalem ki i kom Juda ma bimwoco it ŋat acel acel ma biwinyo rwone. 13Dok abiryeyo tol i kom Jerucalem ma rom ki tol ma yam apimo kwede Camaria, abiporo ki birigi* ma yam aporo kwede ot pa Akab; dok abijwayo Jerucalem kit ma dano jwayo ki caani-ni, kun jwayo kome ka dok ryebo iye umo woko piny. 14Abibolo jona mudoŋ-ŋi woko ma gin aye lwakka, ci amiyogi woko i i ciŋ lumerokgi. Gibidoko ginayaka ma lumerokgi giyako, 15pien gubedo ka tiyo gin ma nen marac i waŋa, kun gimiyo kiniga bedo ka maka nia wa i kare ma kwarigi oa kwede i Ejipt nio kwede wa onyoo."
16Ento Manace obedo ka oyo remo pa jo mapol ma pe gitye ki bal mo, nio ka oromo i Jerucalem woko tuŋŋi ki tuŋŋi, ka dok gimedo iye bal ma omiyo jo Juda gubalo, mumi yo gin bene gubedo ka tiyo gin ma nen marac waŋ Rwot.
17Lok kom Manace mudoŋŋe ducu, ki gin ducu ma yam otiyo, ki bal ma otiyo, gityeko coyone i buk me Tekwaro pa Luker me Juda. 18Manace oto, oywe kacel ki kwarine, ci giyiko i poto ma i ŋet ode, i poto pa Uja; wode Amon aye oleyo ka tyene.
Loc pa Amon
(2 Tek 33.2-25)
19Amon ocamo ker ma mwaka me ditte pyeraryo wiye aryo, ci obedo ka loc ki i Jerucalem pi mwaka aryo. Nyiŋ minne Meculemet ma nya pa Karuj, dano me Jotba. 20Amon obedo ka tiyo gin ma nen marac i waŋ Rwot, kit macalo wonne Manace obedo ka tiyo. 21Obedo ka lubo kit pa wonne ducu, kun tiyo bot cal lubaŋa-gu ma yam wonne otiyo botgi, kun worogi bene. 22En obwoto Rwot, Lubaŋa pa kwarine woko, pe obedo ka lubo kit pa Rwot. 23Lutic pa Amon gupiro lok i kome, ci guneko en woko i ode. 24Ento lwak ma i lobo guneko jo ducu ma gupiro lok i kom kabaka Amon ci gin lwak me lobo-nu guketo wode Yocia me bedo kabaka ma kakare. 25Lok kom Amon mudoŋŋe ducu ki gin ma yam otiyo ducu gityeko coyone i buk me Tekwaro pa Luker me Juda. 26Giyike i lyel ma i poto pa Uja; wode Yocia oleyo ka tyene.


Esta 2:15
15Ka nino pa Esta nya pa Abikail omin won Mordekai, ma Mordekai oloko en odoko nyare, oromo me cito ka neno kabaka en pe ocokke ki gin mo openyo mere ladit Egai ma gikolo ma en aye lagwok mon pa kabaka, ci olubo tamme. Dano ducu ma guneno Esta gupwoye mada.


1 Tekwaro 2
Litino awobe pa Icrael
(Acak 35.22-26)
1Magi aye litino awobe pa Icrael: Reuben, Cimeon, Levi, Juda, Icakar, Jabulon, 2Dan, Yucepu, Benjamin, Naputali, Gad ki Acer.
Likwayo pa Juda
3Litino awobe pa Juda gin aye Er, Onan ki Cela. Jomagi adek-ki Bat-Cua ma nya jo Kanaan aye onywalogi. Er ma en aye latin kayo pa Juda obedo dano marac i wan Rwot, omiyo Rwot oneke woko. 4Juda dok onywalo Perej ki Jera ki Tamar ma ci-wode; litino awobe pa Juda gin ducu abic.
5Litino awobe pa Perej gin aye Kejeron ki Kamul. 6Litino awobe pa Jera aye Jimri, Etan, Eman, Kalkol ki Dara, gin ducu abic. 7-Latin awobi pa Karmi en aye Akar, layel Icrael, ma yam obalo i kom jami ma gidyero bot Rwot. 8Wod pa Etan obedo Ajaria.
9Litino awobe pa Kejeron ma en onywalo gin aye Jeramel, Ram ki Kelubai. 10Ram onywalo Aminadab, Aminadab onywalo Calma, 11Calma onywalo Boaj, 12Boaj onywalo Obed, Obed onywalo Yece, 13Yece onywalo Eliab ma latin kayone, me aryone Abinadab, me adekke Cimea, 14me 385 aŋwenne Netanel, me abicce Radai, 15me abicelle Ojem, me abirone Daudi. 16Lumegigi gin aye Jeruya ki Abigail. Litmo awobe pa Jeruya gin Abicai, Joab ki Acael, gin adek. 17Abigail onywalo Amaca; won Amaca obedo Jeter ma jo Icmael.
18Kaleb wod pa Kejeron onywalo Jeriot ki dakone Ajuba. Litino awobe pa Ajuba gin aye Jecer, Cobab ki Ardon. 19Ka Ajuba oto, Kaleb onyomo Eprat ma onywalo Kur. 20Kur onywalo Uri, Uri onywalo Bejalel.
21Lacen Kejeron obedo ki nya pa Makir ma won Gilead. Onyomo ma onoŋo mwaka me ditte romo pyerabicel; dako meno onywalo Cegub. 22Cegub onywalo Jair ma yam obedo ki gaŋine pyeraryo wiye adek i lobo Gilead. 23Ento jo Gecur ki jo Aram gumayo gaŋi pa Jair ki bot wegine, kacel ki Kenat ki gaŋi matino ma i ŋete, gaŋi ducu pyerabicel. Jo magi ducu gin likwayo pa Makir ma won Gilead. 24Ka Kejeron doŋ oto, ci Kaleb obedo ki Eprata ma ci-wonne dako pa Kejeron, ci onywalo kwede Acikur ma ocako gaŋ Tekoa.
25Litino awobe pa Jeramel ma latin pa Kejeron gin aye Ram ma latin kayone, ki Buŋa, Oren, Ojem ki Akija. 26Jeramel onoŋo tye ki dakone mukene bene ma nyiŋe Atara; en aye min Onam. 27Litino awobe pa Ram ma latin kayo pa Jeramel gin aye Naaj, Jamin ki Eker. 28Litino awobe pa Onam gin aye Camai ki Jada. Litino awobe pa Camai aye Nadab ki Abicur. 29Nyiŋ dako pa Abicur obedo Abikail; en aye onywalo Aban ki Molid. 30Litino awobe pa Nadab gin aye Celed ki Apaim. Celed oto ma pe ki latin mo. 31Latin awobi pa Apaim aye Ici. Latin awobi pa Ici aye Cecan. Latin awobi pa Cecan en aye Aklai. 32Litino awobe pa Jada ma omin Camai gin aye Jeter ki Yonacan; Jeter oto ma pe ki latin mo. 33Litino awobe pa Yonacan gin aye Pelet ki Jaja. Jo magi ducu gin likwayo pa Jeramel. 34Cecan yam pe ki litino awobe; onywalo anyira keken. Ento Cecan onoŋo tye ki opiine ma Laejipt ma nyiŋe Jara. 35Cecan omiyo nyare mo bot opiine Jara, ci onywalo kwede Atai. 36Atai onywalo Natan, Natan onywalo Jabad. 37Jabad onywalo Eplal, Eplal onywalo Obed, 38Obed onywalo Yeko, Yeko onywalo Ajaria. 39Ajaria onywalo Kelej, ki Kelej onywalo Eleaca, 40Eleaca onywalo Cicimai, ki Cicimai onywalo Calum. 41Calum onywalo Jekamia, Jekamia onywalo Elicama.
42Litino awobe pa Kaleb ma omm Jeramel gin ene: Meca ma latin kayone obedo won Jip. Latin awobi pa Jip aye Mareca ma won Kebron. 43Litino awobe pa Kebron aye Kora, Tapua, Rekem ki Cema. 44Cema onywalo Rakam ma won Jorkeam, Rekem onywalo Camai. 45Latin awobi pa Camai en aye Maon; Maon onywalo Beŋur. 46Kaleb obedo ki dako ma aŋeca bene ma nyiŋe Epa; en aye onywalo Karan, Moja ki Gajej; Karan bene obedo ki wode ma nyiŋe Gajej. 47Litino awobe pa Jadai gin aye Regem, Yocam, Gecan, Pelet, Epa ki Caap. 48Maaka ma dako pa Kaleb ma aŋeca onywalo Ceber ki Tirkana. 49Dako meno bene dok onywalo Caap ma ocako gaŋ Madmana, ki Ceva ma ocako gaŋi Makbena ki Gibea, Akaca obedo nya pa Kaleb. 50Jo man ducu gin likwayo pa Kaleb. Litino awobe pa Kur ma latin kayo pa Eprata gin aye Cobal ma ocako gaŋ ma gilwoŋo Kiriat-jearim, 51Calma ma ocako Beterekem, ki Karep ma ocako Bet-gader. 52Likwayo pa Cobal ma ocako Kiriat-jearim gin aye jo Karoe ki nucu pa jo Menukot. 53Doggola pa jo Kiriat-jearim ducu gin aye jo Itri, jo Put, jo Cumat ki jo Micra; jo Jora ki jo Ectaol bene gua ki i kom jo meno. 54Likwayo pa Calma ma ocako gaŋ Beterekem gin aye jo Netopa, jo Atrotbet-joab, nucu pa jo Manakat, ki jo Jora. 55Doggola pa lukaran bene ducu ma gibedo i Jabej gin aye jo Tira, io Cimea ki jo Cuka. Magi aye jo Keni ma gunyomme ki jo ma i dog ot pa Rekab.


Latitlok 5
Pe ikwoŋ kwoŋ rucurucu
1Myero igwok kiti ka icito ka donyo i ot pa Lubaŋa; pien nyiko cok ka winyo lok pa Lubaŋa ber kato gitum ma lumiŋ gimiyo bote, pien gin pe giŋeyo ni gitye ka timo bal. 2Myero koŋ ikwoŋ tamo pi gin ma imito loko ma peya iloko gin mo, pe myero ilok lok oyotoyot i nyim Lubaŋa; myero ilok manok mo keken i nyime, pien en tye wi polo, ki in it ye i lobo.
3Ka ibedo ka paro par mapol ci lek bino i wiyi, ci ibedo ka lok calo lamiŋ.
4-Pi meno ka ikwoŋo bot Lubaŋa pe igalle, dok myero igwok kwoŋŋi; pien Lubaŋa cwinye pe yom i kom lumiŋ. Myero icob gin ma in doŋ ikwoŋo. 5Onoŋo bedo ber ka in pe ikwoŋo kwoŋ mo, kato ma ikwoŋo kun pe icobo gin ma ikwoŋo. 6Pe iwek lok ma iloko oteri ka timo bal, dok pe myero iwac bot lukwena pa Lubaŋa ni meno dogi onoŋo ocer acera. Piŋo iweko kiniga mako Lubaŋa i komi pi lok ma iloko, ma miyo en balo ticci ducu ma yam itiyo ki ciŋi-ni?
7Myero ilwor Lubaŋa, kadi bed lek mapol bimedde ki bino i wiyi, ma miyo iloko lok madwoŋ ata ma konygi pe.
8Pe myero ibed ki ur mo ka ce ineno ni lucan ma gitye i dul lobo mo gitye ka unogi, ma kopgi pe giŋolo atir kun gitimogi ki tim me bwami; pien tye ŋat ma tye malo makato ladit ma loyo wi lwak, dok pud tye ŋat mo ma tye malo makato gin aryo-nu ducu. 9Doŋ gin maber makato ducu, en aye kabaka mo ma omiyo lobo ma en loyo gipuro dok gipito iye cam madwoŋ.
10Ŋat ma maro lim, lim pe twero romone wacel; ki ŋat ma maro lonyo bene kadi bed noŋ magoba madwoŋ, pud dok wacci peya oromme. Man bene gin ma konnye pe.
11Ka lonyo pa dano woto ki medde, ci jo ma gicamo ciŋe bene nya gimedde ameda. Doŋ kit kony aŋo ma lalonyo-ni tye kwede? En neno lonyone anena ki waŋe keken.
12Ŋat ma latic matek nino mot liywi, kadi bed camo cam man ok nyo madwoŋ ento ŋat mulony mukato kare pe nino pien bedo ka paro lonyone.
13Gin marac twatwal ma aneno i lobo en aye ni dano kano lwak lonyo madwoŋ, ci lacen dok lonyo meno kelo can i komgi, 14dok lwak lonyogi meno rwenyo woko liweŋ pi gum marac. Man miyo dano doŋ ki ciŋe noŋo laboŋo gin mo ma etwero pito ki litinone. 15-Pi meno kit macalo dano yam minne onywale i lobo man ma tye munero, en bene biweko lobo-ni dok ki ciŋe noŋo laboŋo gin mo, pe bikwanyo jami mo mua i kom ticce kadi ki acel ma bimako i ciŋe kun cito kwede. 16Man bene gin marac atika: kit macalo en obino i lobo noŋo laboŋo gin mo-ni, en bene bidok noŋo kit meno. Ci doŋ dano-nu noŋo kit magoba aŋo i kom ticce ma en otiyo? Otiyo tic me mako yamo keken. 17Pi kare me kwone ducu en obedo i colpiny ki can ki cwercwiny madwoŋ mukato kare, dok ki two wa ki keccwiny.
18Doŋ gin maber ma aneno ma myero dano otim en ene, en myero ocam cam dok omat mat-gu wek onoŋ yomcwiny i kom ticce ducu ma en otiyo pi kare manok me kwone ma Lubaŋa omiye i lobo-ni, pien man aye dul ma gipoko bote. 19Dano acel acel ma Lubaŋa omiye lonyo, kacel ki jami madwoŋ wa ki twero me yomo cwinye ki jami magi, mito ogam dul ma gipoko ni obed mere, wek onoŋ yomcwiny i kom ticce, pien man aye mot ma Lubaŋa omiyo. 20Man miyo dano pe po pi kare me kwone mukato aŋec, pien Lubaŋa tye ka miyo cwinye bedo yom kare ducu.


Icaya 49
Latic pa Rwot bibedo ceŋ ma menyo lurok
1-Wuwiny lokka, wun lobo ma wutye i dog nam,
wucik itwu wuwiny, wun rok ma wua ki ka mabor.
Rwot olwoŋa ma onoŋo pud atye i ic,
ocako nyiŋa ma onoŋo pud atye i kom maa.
2-En omiyo lok ma katti ki i doga obedo bit calo lak pala lucwan,
okana woko i tipo ciŋe;
en omiyo adoko calo atero ma gipako lake,
okana woko i juro aterone.
3En owaco ni, "In laticca,
in Icrael ma abinoŋo deyo pire."
4Ento an awacci, "Ayelle me tiyo tic noŋo,
atyeko tekona woko ducu nonono, laboŋo kony mo;
ento kadi bed kumeno, gin ma myero pira tye bot Rwot,
Lubaŋa gire bicula pi tic ma atiyo."
5Ma pud peya ginywala, onoŋo Rwot doŋ oyera woko,
en oketa me bedo laticce ma bidwoko jo pa Yakobo cen bote,
ki me coko jone jo Icrael ma yam guket woko ata,
pien Rwot oketo deyo i koma, Lubaŋana aye miya teko.
6-En Rwot owaco ni,
"Doko laticca obedo gin mayot twatwal
me tiŋo kaka pa Yakobo mapatpat malo,
ki me dwoko Icrael ma agwoko cen;
an doŋ abiketi me bedo ceŋ bot lurok,
wek imi larre oo wa i agikki piny ducu."
7Rwot ma en ŋat Maleŋ me Icrael, ma en aye koko jo Icrael,
en owaco kit man bot ŋat ma gicayo matek,
ŋat ma rok papatpat doŋ okwero woko,
ma tye macalo latic pa luloc:
"Luker bineni ci gia woko malo,
rwodi bineni ci giryebbe woko piny;
man bitimme pi Rwot, ma en lagen,
ŋat Maleŋ me Icrael ma oyeri."
8-Rwot owaco kuman ni,
"Yam agamo dogi i kare me timo ber bot dano,
yam akonyi i kare me laro dano, atyekogwoki bene,
dok amiyoibedo macalo gicikke bot rok ducu,
abimiyo doŋ ibedo i lobo pa kwarowu ma kombeddi doŋ odoko obur-ri.
9Abiwaco bot lumabuc ni, 'Wukatti woko,'
ki bot jo ma tye ka macol ni, 'Wukatti woko ka maleŋ.'
Gibibedo calo romi ma camo lum i ŋet yo ducu,
ka camgi bibedo i wi cere ducu ka ma yadi pe iye.
10-Kec pe binekogi, kadi orwo pii bene pe binekogi,
yamo malyet ki cen bene pe biwaŋogi,
pien ŋat ma kica omako i komgi aye ma bitelogi,
bitelogi kelogi wa i ŋet waŋ it ma piine gunnye agunya ki i ŋom.
11Abiketo yo wok ki i wi godina ducu,
gibituco yo gudona cito malo i wi godi.
12Nen, gibia ki ka mabor,
kun gia ki tuŋ acam ki yo tuŋ potoceŋ,
jo mukene gibia ki i lobo Ciene."
13Wer wer ki yomcwiny, in polo,
cwinyi obed yom ba in lobo;
wumwoc ki wer, wun godi!
Pien Rwot doŋ okweyo cwiny jone,
kica bimake i kom jone ma guneno can twatwal.
14Ento jo Cion guwacci.
"Rwot doŋ obwotowa woko ata,
wiye doŋ owil woko i komwa."
15Ci Rwot ogamo cutcut ni,
"Wi dako twero wii i kom latinne ma en doto,
kica pe twero make i kom wode ma en onywalo?
Kadi bed dano wiye twero wil, ento an wiya pe biwil i komwu.
16Nen, in Cion doŋ atyeko goro nyiŋi woko ki coc i ci ŋa,
celli tye i nyima kare ducu.
17"Lugedoni gibitic oyot twatwal, makato jo ma yam guyaki,
jo ma muki amuka bia woko ki boti.
18Tiŋ waŋi malo, nen kabedo ducu;
gin ducu gicokke gibino boti.
Rwot owaco ni, 'Kit macalo atye kwo-ni,
ibirukogi calo gin me deyo,
ibitweyogi i komi kit macalo dako manyen tweyo ki tiko me wel i ŋute.'
19"Adada, wi oburri doŋ odoŋ noŋo,
loboni doŋ otyeko balle woko;
ento kombeddi doŋ bibedo madiŋ mada bot jo ma bibedo kunnu,
jo ma yam gumwonyi woko-ni doŋ gibibedo ka mabor.
20Litinoni ma ginywalogi i opii,
pud dok ibiwinyo giwaco ni, 'Kabedona diŋ twatwal;
myero dok gimed kabedo botwa.'
21Ibicako pennye kekeni ki i cwinyi ni,
'Aŋa ma onywalo jo magi?
An yam abedo lalur, dok abedo ki cwercwiny madit,
gikwanya gitera woko cen calo opii;
aŋa kono dok ma opito litino magi?
Koŋ inen, yam adoŋ kena,
ento litino magi dok gua ki kwene kono?' "
22Rwot Lubaŋa owaco ki jone kuman ni,
"Nen, abiryeyo ciŋa bot lurok,
ci abitiŋo benderana malo bot rok mapol;
gibikelo awobeni kun gikwakogi i korgi,
dok bene gibitiŋo anyirani i wi gwokgi;
23luker bidoko wegi litinoni ci gipitogi,
mon pa luker bibedo macalo
megigi ma bidotogi.
Gibiryebbe piny i nyimi ka wori,
gibiŋano apwa ki i tyeni.
Meno bimiyo iŋeyo ni an a Rwot;
lewic pe bimako jo ma kura."
24Gitwero kwanyo jami ayaka woko ki i ciŋ dano matek,
nyo gitwero mayo opii woko ki i ciŋ dano mager?
25Ento Rwot owaco kuman ni,
"Opii ma dano matek omakogi, gibimayogi woko ki bote,
jami ayaka ma tye i ciŋ ŋat mager bene gibikwanyo woko ki bote,
pien abipyem ki jo ma pyem kwedwu, ci abilaro litinoni woko.
26Abimiyo jo ma unowu gicamo riŋo komgi kekengi,
dok gibimato remogi kekengi gimer
kwede calo gumato koŋo Vino.
Meno bimiyo dano ducu ŋeyo ni, an a Rwot ma Lalarwu,
ŋat Matek pa Yakobo ma kokowu."


Jeremia 8:10
10Pi meno abimiyo mongi woko bot co mukene,
ki pottigi bot jo ma otayogi ki lweny,
pien cakke ki i kom jo matino o kwede wa i kom jo madito
dano acel acel owor woko i noŋo magoba i yo ma pe atir;
cakke ki i kom lunebi o kwede wa i kom ajwagi
gin ducu gitiyo ki goba keken ma pe gigenne.


Jeremia 46:10
10"Man aye nino pa Rwot Lubaŋa me mony;
tin doŋ en biculo kwor,
tin doŋ en biketo can i kom lukworre.
Binekogi woko ki pala lucwan nio waŋ ma otyekogi woko liweŋ,
ma noŋo leb palane doŋ opune woko ki remo keken;
tin en aye Rwot Lubaŋa me mony tyero lukworre macalo gitum i lobo ma tye yo tuŋ acam,
i ŋet kulu Euprate.


2 Tekwaro 35:14
14I ne meno gubedo ka yubo jami pigi kengi ki pi ajwagi, pien ajwagi ma gin likwayo pa Aron onoŋo gitye ki tic madwoŋ twatwal me waŋo gitum awaŋa-gu ki moo dwolo-gu nio wa i wor, Kit meno Lulevi guyubo jami pigi kengi ki pi ajwagi bene ma gin likwayo pa Aron.


Nwoyo Cik 24:4
4ci cware mukwoŋo ma yam oryeme woko pe dok owar en me bedo dakone ma onoŋo en doŋ oballe pi doko dako pa ŋat mukene, pien kit tim macalo meno bedo me kwer i nyim Rwot, wun pe wubikelo bal i kom lobo ma Rwot Lubaŋawu bimiyo botwu me aleyawu.


Ejekiel 48:10
10Magi aye bibedo kit macalo gipoko kwede dul lobo maleŋ: Ajwagi gibimiyo botgi dullobo ma tye yo tuŋ acam ma borre romo mairo apar, ki yo tuŋ potoceŋ lacce romo mairo aŋwen, ki yo tuŋ wokceŋ bene lacce romo mairo aŋwen, ki borre yo tuŋ acuc romo mairo apar, kun kabedo maleŋ pa Rwot tye i dyere.


Latitlok 12
Gin ma pire dit ma dano myero oti
1I kare me tinoni, ber ipo kom Lacwec mucweyo In, ma pud peya kare ma opoŋ ki gin marac oo, ma mwaka-gu peya onyiko cok, en i kare ma ibiwacci, "Pe atye ki yomcwiny mo i komgi"; 2ma pud peya ceŋ ki derone, dwe ki lakalatwe gucido woko, dok pol bene pe biwarre woko ma doŋ kot otyeko cwer. 3En i kare meno bene lugwok-ot komgi bimyel, ki jo ma komgi tek gibidoko goro, ki jo ma girego kal ticgi bigik pien gin nok, ki jo ma gineno piny ki i waŋ dirica pe dok gibimedde ki neno piny. 4Dok doggola me yo ducu gicego woko; ma noŋo kidi rego pe winnye matek twatwal, ki dano bia malo ka owinyo dwan winyo ma kok, ki anyira ma gin jo ma luwer ducu gibidwokogi woko piny. 5Dano tye ki lworo bene pi gin ma tye malo, ki pi gin marac ma twero poto i komgi; ki yat yaa bene tye ka turu, ocene tye ka lak alaka ento dano pe doŋ tye ki miti mo; pien dano cito gire i gaŋŋe ka ma ecibedo iye matwal, kun jo ma tye ki kumo giwoto i yo gudo. 6Myero wii opo ni nyor me ryal bicot woko, dok atabo me jabu to ŋinnye woko, nyo agulu pii to woko i waŋ it, nyo gituro lawala woko ki tuŋ wiye, 7ki apwa bene dok i kom ŋom ka ma yam oa ki iye, ki cwiny dano dok bot Lubaŋa ma yam omiyo-ni. 8Konnye pe, konnye pe adada, Latit-lok ma waco; man ducu konnye pe.
9Medo i kom ryeko, Latit-lok bene opwonyo lwak ki gin ma en ŋeyo, ma pimo dok ŋiyo matut, ka doŋ ocano carolok ducu kikore kun gwokke matek. 10Latit-lok otemo noŋo lok ma kweyo cwiny dano, ci en ocoyo lok me ada ki cwiny ma tye atir.
11Lok ma dano maryek waco ducu obedo macalo dim, dok calo cumar ma giguro odonyo matek, en gin lok ma Lakwat acel loko. 12Latinna, tye dok gin mo ma amedo i kom magi ma myero igwokke iye. Coyo buk mapol pe gik, dok kwan twatwal mukato kare olo kom dano noŋo.
13Man aye agikki me, lok meno; lok ducu doŋ jo gutyeko winyone. Lwor Lubaŋa dok ilub cikke ducu; 14Lubaŋa biŋolo kop pi kit tim ducu ma watiyo, wa ki gin ducu ma watimo i muŋ, kadi ber nyo rac.


Ejekiel 5:6
6Ento Jerucalem ojemo woko i kom gin ma an aciko ci olokke ka timo gin maraco atika makato rok mukene-gu ducu, obedo gin mudiŋ ma pe lubo cikka makato rok mukene ma yam gurumo en dyere-gu ducu. Jo Jerucalem gukwero tiyo gin ma an aciko, gukwero bene lubo cikka.


Nwoyo Cik 29:18
18Wugwokke wek laco mo nyo dako mo, nyo doggolawu mo, nyo kakawu mo pe onen i kinwu ma cwinye olokke oa woko i kom Rwot Lubaŋawa, ci okobo ocito ka woro lubaŋa mogo pa rok meno ducu, wek i kinwu pe onen iye dano mo ma rom ki lwit yat ma nyako kwir ki nyige makec.


Nia 11
Gitito pi to pa litino kayo
1Rwot owaco bot Moses ni, "Pud odoŋ gemo acel ma abikelo i kom Parao ki i kom Ejipt; lacen biweko wun wua ki kany wucito; ka biwekowu ni wuciti, biryemowu woko magicel. 2Lok kombeddi i it lwak, laco acel acel oleg laco wadi ma ka ŋete, ki dako acel acel bene oleg dako wadi ma ka ŋete, wek omiye atego ryal ki atego jabu." 3Ci Rwot omiyo dano gunoŋo gum i nyim jo Ejipt. Dok bene Moses yam obedo dano madit twatwal i lobo Ejipt, wa i nyim lutic pa Parao ki i nyim lwak ducu.
4Moses owaco ni, "Rwot owaco kuman ni, I cwiny dyewor abiwot i dye Ejipt; 5ci litino kayo ducu ma i lobo Ejipt gibito woko, nia i kom latin kayo pa Parao ma bedo i wi komkerre-ni, nio kwede i kom latin kayo pa aŋeca ma tye ka rego; wa litino kayo pa limgi makwo ducu. 6Koko bibedo malik mada ma oromo i lobo Ejipt ducu, kit ma yam peya otimme, dok pe bitimme matwal. 7Ento i kom jo Icrael ducu, dano onyo lee, kadi gwok pe bigweyo; wek wuŋe ni Rwot opoko kin jo Ejipt ki jo Icrael. 8Luticci ducu gibibino bota, gibiryebbe piny i nyima, kun giwaco ni, 'A woko, ki lwak ma gilubi ducu.' Ci i ŋe meno, abicito woko gira." Ci okato woko ki bot Parao ki kiniga madwoŋ. 9Ka dok Rwot owaco bot Moses ni, "Parao pe biwinyi; wek taŋona omedde orom i lobo Ejipt."
10Moses ki Aron gutiyo taŋo meno ducu i nyim Parao; ento Rwot ojiŋo cwiny Parao odoko nwaŋ, pe oweko jo Icrael gucito woko ki i lobone.


Jeremia 38:4
4Ci rwodi guwaco bot kabaka ni, "Laco man myero ginek woko, pien en miyo cwmyaskari kacel ki lwak ma odoŋ i gaŋ doko lwor, pi lok ma en loko botgi-ni. Dano man pe tye ka yenyo yo me miyo kony pi berbedo pa lwak, ento mito kelo can i komgi aye."


Ejekiel 16
Jerucalem ma pe genne
1Rwot doki oloko kweda. 2Owacci, "Mi Jerucalem oŋe gin me kwer ducu ma en otimo. 3Tit ki Jerucalem gin ma Rwot Lubaŋa tye ka wacone bote: In yam ginywali i lobo pa jo Kanan; woru obedo jo Amor, ki meni obedo anyira Kit. 4Doŋ kit macalo ginywali kwede, i nino ma ginywali iye kikome tol peni pe giŋolo, pe bene gilwoko komi ki pii wek komi obed maleŋ, pe giwiro kado i komi, pe bene giboyi woko ki boŋo. 5Ŋat mo ma obedo ki kica muromo i komi pe me tiyo gin macalo magi ducu i komi. I kare ma ginywali gubedo ki mar manok twatwal i komi mumiyo guboli woko i dye bar ka maleŋ.
6"I kare ma akato ki ka ŋeti, aneni ibedo ka kwitte i remo ma ginywali kwede, ci awacci ma it ye i remoni ni, 'Bed kwo, 7ci idoŋ giri malo calo ginapita ma i poto.' Ci idoŋo woko mabor wa malo idoko nyako madit. Tunoni ocako poŋ maber, ki yer wii bene olot maboco, ento onoŋo it ye munero laboŋo boŋo mo i komi.
8"Ka doki akato ki ka ŋeti ci aneni anoŋo ni mwakani doŋ oromo me mar; ci ayaro boŋo ma onoŋo atye kwede woko i komi, omiyo pe doŋ ibedo munero. Ada, aketo gicikke kwedi, ci in doŋ idoko mera. Acikke mada ni abimari." Man Rwot Lubaŋa ma owaco.
9"Akwanyo pii alwoko remo woko ki i komi, ka doŋ awiro komi woko ki moo. 10Aruki woko bene ki boŋo mabor ma gidero maber, ka amini war ma delle ber makato ducu, ki boŋo camanini me boyo wii ki boŋo aridi me umi. 11Dok aruki ki ruk me deyo, ci arwako ogul i ciŋi, kun arwako nyor bene i ŋuti. 12Dok arwako agit um bene i umi, ka arwako agit it i iti ryoryo ducu, ka doŋ arwako lalukana maber mada i wii. 13Onoŋo yam giruki ki ruk ma obedo jabu ki ryal, ginarukani onoŋo obedo boŋo camanini mabecone, ki boŋo aridi ki boŋo ma gidero maber. Ibedo ka camo kwon ma mokone pwot mada, ki moo kic kacel ki moo yaa. Idoŋo ma inen mwonya maber mada, ci idoko daker. 14Berri oywek mada i rok ducu. Onoŋo ibedo mwonya maber mada pi deyo ma aketo i komi, pien aketi ma inen mwonya mada." Man Rwot Lubaŋa maowaco.
15"Ento in giri ibedo ka geno berri ki ywekani, ci ibedo ka timo abor ki jo ducu ma gikato ki ka ma in it ye iye. 16Ikwanyo boŋŋini mogo ci iyubo odi jogi ci idero komgi woko maber, ka doŋ imiyo komi woko bot jo ducu i tim me abor calo malaya. Kit tim macalo man pud pe onen, dok bene pe doŋ binen matwal. 17Dok bene ikwanyo jami me wel me jabu ki ryal ma yam amiyo boti, ci icako tiyo cal dano ka doŋ itimo abor kwedgi. 18Ikwanyo boŋŋini ma gidero maber-ri iumo ki kom cal dano-gu, ci ityero moona woko ki odok ecetana botgi. 19Yam amini cam, amiyo icamo kwon mamokone pwot adada, moo yaa kacel ki moo kic, ento in dok ityero woko bot cal jogi macalo gin ma ŋwece kur ma yomo cwinygi. Man Rwot Lubaŋa ma owaco.
20"Lacen dok ikwanyo awobeni ki anyirani ma yam inywalogi kweda, ci ityerogi woko bot cal jogi me bedo gitum awaŋa. In itamo ni tim me abor ma itimo obedo lok matidi mo ki tun bota 21mumi yo ineko litinona ci ityerogi woko bot cal jogi-gu me bedo gitum awaŋa-ni? 22I kom tim me kwerri ducu ki tim aborri ducu ma itimo wii pe opo i kom kare me tinoni, en kare ma onoŋo it ye munero ma ginaruka mo pe i komi, ma onoŋo it ye ka kwitte i remo ma ginywali kwede-ni."
Jerucalem obedo macalo malaya
23Rwot Lubaŋa owacci, "Can i wii! Can i wii! Lacen ma doŋ ityeko timo tim maraco, 24ci igero kicika piri keru, ka igero kabedo ma otiŋŋe malo me woro cal jogi i ŋet yo ducu. 25I agikki yo ducu igero iye kabedo ma otiŋŋe malo ka doŋ icako nyuto berri kunnu calo malaya. Imiyo jo ducu ma gikato ki kenyo gibedo kwedi, ma imiyo tim me malayani onya omedde twatwal. 26Dok bene iweko luwoti ma gin lutarwaŋ ma gin jo Ejipt, gutimo abor kwedi, imiyo tim me aborri onya omedde, kun iŋeto ki cwinya ni wek kiniga omaka.
27"Nen, kombeddi doŋ aryeyo ciŋa woko me keto can i komi, ki dok me kwanyo dul me gum ma onoŋo yam apoko boti-ni woko. Doŋ atyeko miyi woko i ciŋ lukworri jo Piliciti, ma gidagi twatwal ma lewic omakogi mada pi tim me abor ma ibedo ka timone-ni.
28"Dok bene itimo abor ki jo Aciria, pien onoŋo abor ma itimo ki jo mukeneni pe orommi. Idoko malayagi, ento ducu mwa, gin ma gutimo i komi bene pud pe orommi. 29Imedde giri ki tim aborri ci itimo abor bene ki lucat-wil ma i lobo pa jo Kaldaya, ento kadi bed gubedo kwedi ci gin ma gutimo i komi bene pud pe orommi."
30Man gin ma Rwot Lubaŋa tye ka wacone ni, "Cwinyi doŋ odoko goro woko ki mar, aneno itimo gin magi ducu calo malaya ma lewic pe mako. 31Igero kicika i agikki yo ducu dok igero kabedo ma otiŋŋe malo i ŋet yo ducu. Ento in onoŋo pe ibedo calo malaya, pien onoŋo pe itimo abor pi noŋo limo 32Ibedo calo dako ma timo abor ki lurok ma gin welo ma ka maro cware. 33Co aye ma gimiyo mot bot mon ma malaya, ento in aye doki imiyo mot bot co ma gimari-ni, kun iwilogi ki lim i muŋ ni gua ki i kabedo ducu gubin gubed kwedi. 34In dok ibedo malaya ma kite pat mada ki kit mon mukene ma gin malaya-gu. Ŋat mo ma onoŋo odiyo in me bedo malaya pe. Pe giculo gin mo boti, ento in aye dok iculo co ma onoŋo gimari-ni, Pi meno, in giri ki ti pat.
Kop ma Lubaŋa ogolo i kom Jerucalem
35"Pi meno doŋ, in malaya, winy lok ma Rwot tye ka wacone. 36Man gin ma Rwot Lubaŋa owaco ni, Ilunyo boŋŋini woko ki i komi ci imiyo co ma imarogi-ni gubedo kwedi, dok bene ineko litinoni ci ityero woko bot cal jogi me bedo gitum. 37Doŋ pi lok man omiyo abicoko jo ducu ma yam gimari, ma yam ibedo kwedgi ki yomcwiny, jo ducu ma onoŋo imarogi ki jo ducu ma onoŋo idaggi. Abicokogi ki i kabedo ducu ci amiyo gicuŋ girumi woko dyere, ka doŋ alunyo boŋo woko ki i komi idoŋ munero, wek guneni noŋo doŋ it ye munero. 38Abiŋolo kop i komi calo aŋolo kop i kom mon ma giketo nyom woko kun bene gineko dano. Ci abiŋolo kop i komi ki akemo ki nyeko madit miyo ito woko. 39Abimiyo ibedo i te twero pa co ma gimari, ci gibicoro kicikani gireto woko piny, dok bene gimuko kabedo ma otiŋŋe malo ma igero me woro cal jogi-ni woko. Gibilunyo boŋo woko ki komi ci gikwanyo jami me wel-gu woko ki boti, ka doŋ giweki idoŋ munero laboŋo boŋo mo i komi.
40"Gibikelo dul mony ka lweny i komi, gibiceli ki got ci giŋoli giŋidi woko matitino ki pala lucwangi. 41Gibiwaŋo odini-gu woko ducu, dok bene gibicobo kop ma aŋolo i komi ki i nyim mon mapol. Abijuki woko doŋ pe ibedo malaya, dok abimiyo doŋ igiko miyo mot bot co ma gimari-ni woko matwal. 42Abitoyo akemona woko i komi kit meno, ci nyeko ma onoŋo atye kwede bene doŋ bia woko ki i komi. Abibedo doŋ mamwol, kiniga bene pe doŋ bimaka i komi matwal. 43Onoŋo wii owil woko pe ipo kit macalo abedo ka timi kwede i kare ma onoŋo in pud itidi, doŋ imiyo kiniga omaka pi gin magi ducu ma itimo-ni. Pi meno, abiculo kwor i komi ki gin ma itimo. Piŋo itimo tim me tarwaŋ imedo ki tim me kwer-gu ducu?" Man Rwot Lubaŋa ma owaco.
Nyako cal ki minne
44"Nen, dano ducu ma loko carolok, gibiloko carolok i komi ni, 'Nyako cal ki minne.' 45In giri i nya pa meni kikome. En okwero cware ki litinone woko. Inen calo lumegini ma gukwero coggi ki litinogi-ni. Meni yam Lakit ki woru mere onoŋo en Laamor. 46Lameru ma okwono nyimi en aye Camaria, ma tye yo tuŋ acam ki gaŋine, Lameru matidine ma tye ki gaŋine i ŋete yo tuŋ acuc, en aye Codom. 47In yam pe ibedo ka lubo kitgi keken, kadi ki timo kit gin me kwer gu macalo gin, ento pi kare manok mo keken kiti ocako balle woko marac makato kitgi i kit yo ducu.
48"Doŋ kit macalo an atye kwe-ni," man Rwot Lubaŋa ma owaco, "lameru Codom ki gaŋi ma i ŋete pe gutimo kit gin ma in kacel ki gaŋini wutimo-ni. 49Nen, man aye obedo bal pa lameru Codom. En kacel ki anyirane gubedo luwakke mada, pien onoŋo gitye ki cam madwoŋ ma gicamo loyogi kun gibedo mot ki kuc, ento pe gumiyo kit kony mo bot lucan ki boŋo ma piny obwoyogi. 50Onoŋo gubedo jo ma Lyerre mukato kare, ci gutimo gin me kwer mapol i nyima; pi meno, i kare ma aneno gin ma gutimo, atyekogi woko.
51"Camaria pe otimo bal ma romo nucu bal ma in itimo. Itimo gin me kwer mapol makato gin me kwer ma en otimo. Dok bene imiyo lumegini ginen calo jo ma kitgi atir ka giporogi kwedi, ki kit gin me kwer ducu ma doŋ ityeko timogi-ni. 52Doŋ kombeddi, in myero icir lewic. Balli doŋ rac atikatika makato bal pa lumegini ducu ma miyo ginen calo jo ma gipe ki bal mo-ni. Gin lokgi tye atir ma okato lokki. Kit meno in bene myero lewic omaki, dok myero icir cac ma gicayi kwede pien imiyo lumegini ginen calo jo ma kitgi atir."
Rwot bidwoko gum pa Codom ki Camaria
53Rwot owaco ki Jerucalem ni, "Abidwoko gumgi botgi, gum pa Codom ki gaŋi ma i ŋete, ki gum pa Camaria ki gaŋi ma i ŋete, Abidwoko gummi bene boti. 54Lewic bimaki i komi kekeni, dok bene cac ma gicayi kwede bikweyo cwiny lumegini. 55Gibibedo maber ki lonyo dok i, in bene kacel ki gaŋi ma i ŋeti ducu wubibedo maber kit ma yam con. 56I kare ma iwakke-ni onoŋo pe ibedo ka loko nyiŋ lameru Codom macalo lok aboka, 57i kare ma timmi maraco peya onen ka maleŋ-ŋi? Kombeddi doŋ ilokke idoko calo en, ginacaya pa jo Edom ki luwotgi ducu, ki pa jo Piliciti, jo ma gibedo cokcok ma gicayi-ni. 58Doŋ icir can malit pi bal me lewic ki gin me kwer mapol ma itimo." Man Rwot ma owaco.
Gicikke ma bedo nakanaka
59Rwot Lubaŋa owacci, "Abitimi ma poro gin ma yam itimo, pien icayo kwoŋ meri dok bene ituro gicikke woko. 60Ento pud abipo i kom gicikkena ma aketo kwedi cakke i kare me tinoni. Doŋ abiketo gicikkena kwedi ma bedo nakanaka. 61Ibipo kit macalo ibedo kwede ducu, ci lewic bimaki ka akwanyo lameru madit ki lameru matidi adwokogi cen boti. Abimiyo doŋ gibedo macalo anyirani, ento pe pi gicikke man ma aketo kwedi-ni. 62Dok abimoko gicikkena kwedi, ci ibiŋeyo ni an aye a Rwot. 63I kare ma abiweko bal ducu ma yam itimo, ibipo i komgi ci lewic bimaki matek mada ma pe bene doŋ ibiŋamo dogi ka lok." Man Rwot Lubaŋa ma owaco.


Ruth 1
Ruth ki Naomi
1I kare ma luŋolkop giloyo lobo-ni onoŋo kec tye i lobo, ci laco mo me Beterekem ma i Juda ocito i lobo Moab, obedo kunnu, en ki dakone ki awobegi aryo. 2Nyiŋ laco meno Elimelek, ki nyiŋ dakone Naomi; nyiŋ awobegi aryo-ni Malon ki Kilion. Yam gin jo Eprata; gaŋgi Beterekem ma i Juda. Gucito i lobo Moab, gubedo kunnu. 3Ento Elimelek ma cwar Naomi oto woko, ci dako odoŋ ki awobene aryo-ni. 4Gin gunyomo anyira Moab; nyiŋ acel gilwoŋo ni Orupa ki nyiŋ mukene Ruth. Gubedo kunnu kine ka mwaka apar; 5lacen Malon ki Kilion guto woko, gin aryo ducu, mumiyo dako odoŋ kene laboŋo awobene aryo-nu ki laboŋo cware bene.
6En ocako a woko ki i lobo Moab wek edok cen ki mon pa awo bene aryo ducu, pien onoŋo owinyo ki i lobo Moab ni Rwot doŋ otyeko limo jone, omiyogi cam. 7Kit meno en oa woko ki i kabedo ma onoŋo gitye iye-ni ki mon pa awobene, gucako lubo yo ma dok i lobo Juda. 8Ento Naomi owaco bot mon wote ni, "Wudok cen, ŋat acel icel odok gire i ot pa minne. Rwot otimwu maber, kit ma wun wutimo jona ma waŋgi orwenyo woko ki bota, kacel ki an bene. 9Rwot omiwu wunoŋ ot, wek ŋat acel acel i kinwu obed gire i ot pa cware." Onoto lemgi me cikogi, ci gucako kok matek. 10Guwacce ni, "Pe kumeno; wan wabidok kwedi wa bot jowu." 11Ento Naomi owacci, "Wudok cen, anyirana, wubicito kweda piŋo? Pud dok atye ki litino co i iya ma myero gudok cogwu? 12Wudok cen, anyirana, citu giwu, pien an doŋ ati, pe aromo bedo ki cwara mo, Dok kono awacci, pud ageno ni atwero nywalo litino, kadi abed ki cwara mo i dyewor man, kadi anywalo awo be, 13kono wun wuye kurogi nio ka gudoŋo mono? Wun kono wubikwero gero co? Pe kumeno, anyirana, pien toncwiny dwoŋ i cwinya mada piwu, pi kipwola ma Rwot omiyo opoto i koma-ni."
14Dok gucako kok matek ki dwangi maloŋo; lacen Orupa onoto lem daane ocike kwede, ento Ruth ocerre i kore matwal.
15Naomi owacce ni, "Nen, nyeki otyeko dok cen bot lutugi ki bot lubaŋane; dok Cen i kor nyeki." 16Ento Ruth owacci, "Pe ibed ka lega ni aweki, nyo ni adok cen awek lubo kori; pien ka ma in icito iye, an bene abicito iye; ka ma ibuto iye, an bene abibuto iye; jo tuwu gibibedo jo tuwa bene, dok Lubaŋani bibedo Lubaŋana. 17Ka ma ibito iye, an bene abito iye, gibiyika kunnu. Myero Rwot oket can i koma kit meno ki makato bene, ka to kikome aye bipoko an kwedi." 18Ka Naomi oneno ni en atyeko moko tamme me cito kwede, pe doŋ oloko gin mo.
19Kit meno mon aryo-nu gucako wot nio ka guo wa i Beterekem, Ka guo i Beterekem, ci gaŋ ducu orubbe woko pigi. Ci mon gucako wacci, "Man en aye Naomi?" 20En owaco botgi ni. "Pe dok wulwoŋa ni, Naomi. Wulwoŋa ni Kipwola*, pien Won Twer Ducu okelo kipwola i koma. 21Yam acito ma abup, Rwot omiyo adwogo cen ma alam. Piŋo wulwoŋa ni Naomi ma Rwot ouna-ni, Woti Twer Ducu oketa i can mapek?"
22Kit meno odwogo cen, ki Ruth ma ci-wode kacel kwede, ma con odwogo nia ki i lobo Moab. Guo i Beterekem i kare ma gicako kayo bel cayiri.


Esta 2
Giloko Esta odoko daker
1Lacen ki i ŋe lok man, i kare ma kiniga pa kabaka Akacwero doŋ opye, en ocako po pi Vasti ki gin ma ceŋ otimo, ki gin ma giciko i kome. 2Ci lutic pa kabaka ma gitiyo bote guwacci, "Myero giyeny anyira pi kabaka, anyira ma mwonya ma pud gudoŋo adoŋa. 3Wek kabaka oyer ludito oketgi i dul lobo acel acel ma en loyo, gucok anyira magi ducu i ot pa mon i gaŋ kalle Cuca, gibed i te Loc pa Egai ladit kai ma gwoko mon pa kabaka. Myero gipok botgi moo ma ŋwece kur me wirregi, 4ci wek nyako mo ma oye waŋ kabaka odok daker ma ka Vasti." Lok man oyomo cwiny kabaka, ci otimo kumeno.
5Onoŋo tye Lajudaya mo ma bedo i gaŋ madit me Cuca ma nyiŋe Mordekai. Wonne obedo Jair, wod pa Cimei ma wod pa Kic me kaka pa jo Benjamin. 6-I kare ma Nebukadnejar kabaka me Babilon otero Yekonia kabaka me Juda i opii, kun otere i kin lwak jo mukene ma okwanyogi ki i Jerucalem onoŋo Mordekai obedo i kin jo ma gitero. 7En onoŋo opito Adaca, ma en aye Esta, nya omin wonne, pien onoŋo pe tye ki wonne kadi minne. Nyako-ni onoŋo ber dok mwonya mada; i kare ma wonne ki minne guto woko Mordekai oloko en odoko macalo nyare. 8Doŋ i kare ma kabaka oketo cikke lokke oywek, ma doŋ gicoko anyira mapol i gaŋ madit me Cuca, giketogi i cin Egai ma lagwok mon pi kabaka, Esta bene gitero i gaŋ kai kunnu, gikete i cin Egai. 9Ci nyako-ni oyomo cwinye twatwal, cwinye opwoye mada, omiyo en omine moo wirre mapatpat oyotoyot, kacel ki cam muromo pi en, dok oyero aŋeca abiro ki i gaŋ kal pa kabaka pi konyo en, ci omiyo en ki aŋecane kabedo maber makato i gaŋ pa mon pa kabaka. 10Esta pe onyuto rokke, kadi ki wat mere, pien Mordekai ociko en ni pe onyuti. 11Doŋ nino ducu Mordekai woto i ŋe cel me gaŋ pa mon wek ene kit ma Esta tye kwede ki gin ma timme ikome.
12Kare ma giciko pi gwoko mon pi yubo bergi oromo mwaka acel kulu; pi dwe abicel giwirre ki moo murra, dok pi dwe abicel mukene gitiyo ki moo mapatpat ma ŋwecgi kur ki moo ma mon wirre kwede. Ka lacen gitero nyako acel acel bot kabaka Akacwero ka karene oromo. 13Ka kare pa nyako mo oromo me cito ka nenne ki kabaka, giye en tero kit jami ducu ma iye mito ma en a kwede ki ka ma gigwoko iye mon cito kwede i gaŋ kai pa kabaka. 14En ci to otyeno ci dwogo cen odiko cito i kabedo me aryo ma gigwoko iye mon, ma lagwok mon ma kakany nyiŋe Ca-acgaj. En dano ma gikolo ma gwoko mon aŋeca pa kabaka. Ka nyako doŋ odwogo pe dok dok cen bot kabaka, kono nyo ka kabaka doŋ mito en ce olwoŋo en ki nyiŋe.
15Ka nino pa Esta nya pa Abikail omin won Mordekai, ma Mordekai oloko en odoko nyare, oromo me cito ka neno kabaka en pe ocokke ki gin mo openyo mere ladit Egai ma gikolo ma en aye lagwok mon pa kabaka, ci olubo tamme. Dano ducu ma guneno Esta gupwoye mada. 16I kare ma gitero Esta bot kabaka Akacwero i gaŋ kai kerre i dwe me apar, ma en aye dwe me Tebet*, i mwaka me abiro me loc pa kabaka, 17kabaka ocako maro Esta makato mon mukene-gu ducu. Esta onoŋo kica ki gum madit mada ki bote, makato anyira mukene ducu. Ci doŋ kabaka otugi kwanyo lalukana oruko i wiye, oketo en me bedo daker ka-ka Vasti. 18Ci kabaka otedo karama madit mada ki rwodine ki ludito wi ticce ducu; man obedo karama me woro Esta, Omiyo bene yweyo i dul lobo ducu ma en loyo, dok opoko mot kit macalo lonyo me kerre tye kwede.
Mordekai onyuto lok ma gipiro pi neko kabaka
19I kare ma gicoko anyira kacel tyen me aryone, gimiyo bot Mordekai dit i te loc pa kabaka. 20Esta onoŋo pe otito kit watte nyo rokke, kit ma Mordekai onoŋo ocike kwede; pien Esta onoŋo winyo Mordekai kit ma yam opite kwede. 21I nino mo onoŋo Mordekai obedo i dog tic pa kabaka, Bigitan ki Terec, jo aryo ma gikologi ma gigwoko doggola pa kabaka gubedo ki kiniga, ci guyenyo yo me neko kabaka Akacwero woko. 22Lok man Mordekai oŋeyo woko ci otito woko ki Esta daker, ci Esta otito ki kabaka kun waco ni Mordekai aye otitte. 23Ka giyenyo tyen lok man ginoŋo ni ada, ci jo aryonu ducu giyutogi woko i yat me deyo dano. Lok man gicoyo i buk me Lok Mutimme i nyim kabaka.


Ejekiel 21
Pala lucwan pa Rwot ma gipako lake mabit
1Rwot oloko kweda. 2Owacci, "Wod pa dano, cik waŋi inen Jerucalem ci itit lok mukemo kabedone ducu maleŋ ka ma dano giworo iye Lubaŋa-ni, Tit lok bene mukemo lobo Icrael. 3Wac bot dano ducu ma gibedo i lobo Icrael ni, an a Rwot awacci, 'Atye ki lok i komwu. Abiwoto pala lucwanna woko ki i akurane, ci anekowu woko ducu, jo ma kitgi atir ki jo ma gin lutim maraco ducu. 4Doŋ ka atiyo man, abitic ki pala lucwanna kun anekowu woko ducu, jo ma kitgi atir ki jo ma gin lutim maraco, cakke ki yo tuŋ acam o kwede wa yo tuŋ acuc. 5Dano ducu gibiŋeyo ni an a Rwot doŋ awoto pala lucwanna woko ki i akurane; pe doki gibidwoko i akurane matwal.'
6"Wod pa dano, cur calo cwinyi mito dem kun noŋo gen mito rwenyo woko. Cur ki keccwiny madit mada i kabedo ka ma jo ducu twero neni. 7Ka inen dano gupenyi ni piŋo it ye ka cur, ci itit botgi ni pi lok man ma mito timme-ni. Tit botgi ni ka inen lok man bitimme cwinygi bipoŋ ki lworo. Ciŋgi bikwe woko doko goro. Tekcwiny ma yam gitye kwede bitum wako. Coŋgi bene bibedo ka myel amyela calo pii ma tagge. Nen, kare doŋ obino woko; lok man doŋ bicobbe kakare." Man Rwot Lubaŋa ma owaco.
8Rwot owacca ni, 9"Wod pa dano, tit lokka. Tit lok ma an atye ka waconeni bot dano ni,
'Palalucwan, palalucwan doŋ gipako lake woko mabit,
dok bene gijwayo kome olil woko maber.
10Gipako lake mabit me neko dano,
gijwayo ni wek omeny calo lutkot.
Ŋat mo ma twero jukone pe;
pien wun doŋ wukwero winyo tamma ma amiyo botwu.
11Doŋ gimiyo pala Lucwan gitye ka rudone,
wek doŋ obed maber ma giromo makone.
Doŋ gipako lake woko mabit dok bene gijwayo kome woko
wek doŋ gimi woko i ciŋ lanek dano.
12Wod pa dano, daŋŋe matek kun ikok kwede,
pala lucwan man gimiyo pi neko jona,
ki pi neko rwodi ducu me Icrael.
Gibinekogi woko
kacel ki jona ma gudonne-gu ducu.
Mumiyo myero idoŋ emi pi gen ma doŋ orwenyo woko!'
13"Man gitye ka temowu atema. Ento ka pud wumedde ki kwero winyo tam ma gimiyo botwu, ci doŋ wutamo ni gin ma kit magi pe bitimme?" Man Rwot Lubaŋa ma openyo.
14"Kombeddi doŋ, wod pa dano, tit lokka. Doŋ ciŋi, ci pala lucwan bibino piny kiryo nyo kidek. Man pala lucwan ma neko mere dano, pala lucwan ma miyo lworo dok ma neko dano tyeko woko ducu. 15Pala lucwan man miyo tekcwiny pa jona rwenyo woko, ki Jo mapol gibipoto i dog gaŋi ducu. Doŋ atyeko miyo pala lucwan ma mil amila; gijwayo meny calo lutkot ma wil, doŋ gityeko rudone woko bene pi neko dano. 16Ŋol tuŋ acuc ki tuŋ acam, in pala lucwan mabit-ti! 17Ci an bene abidoŋo ciŋa, kinigana doŋ bitum woko. An Rwot doŋ aloko."
Pala lucwan pa kabaka me Babilon
18Rwot doki oloko kweda. 19Owacci, "Wod pa dano, pur yo aryo ka ma kabaka me Babilon bibino ki iye ki pala lucwanne. Gin yo aryo ducu gia ki i lobo acel-lu, Doŋ icib bao aryo me lanyut yo i agikki yo ma cito ka donyo i gaŋ. 20Lanyut acel binyuto yo ma cito i Raba ma en aye gaŋ pa jo Ammon, ki mukenene-ni binyuto yo ma cito i Juda, ma cidonyo wa i dye Jerucalem kikome ma girumo woko ki cel gogo matek-ki. 21Kabaka me Babilon ocuŋ i aŋaka ŋaka yo aryo ka ma gicibo iye bao me lanyut yo-ni. Kabaka ocuŋ kenyo ka tyeto tyet, wek enen yo mene ma myero elubi; oyeŋo atero-gu, ka openyo cal lubaŋane, ci oŋiyo cwiny lee ma gityero me gitum. 22Doŋ kwir ma en omako i ciŋe lacuc nyuto Jerucalem. Man tito bote me ŋamo doge me koko, ki me daŋŋe ki dwan me mony, me keto yat latwom cel orum gaŋ woko bene; ki toro cel lobo orum gaŋ woko. 23Man binen macalo tyet me goba ki tuŋ bot jo Jerucalem, pi kwoŋ maleŋ ma doŋ gukwoŋo-ni, Ento lok man opoyo wigi i kom balgi ci nyuto ni gibimakogi woko. 24Man aye gin ma an Rwot Lubaŋa atye ka wacone. Wumiyo gipo i kom balwu, mumiyo balwu ginyuto giyaro ka maleŋ. Dano ducu giŋeyo ni wubalo. Dok wunyuto balwu woko i gin ducu ma wutiyo. Doŋ atyeko ŋolo kop woko i komwu, pi meno abimiyowu woko i ciŋ lukworwu.
25"Ninoni tye ka bino, in latim marac, rwot marac ma loyo Icrael, en aye nino ma gibiketo iye can i komi me agikki. 26An Rwot doŋ aloko. Kwany lalukana ki kitambara labo wic woko ki i wii. Pe tye gin mo ducu ma bibedo kit macalo gitye kwede-ni. Abitiŋo lucan malo ka maber! Jo ma gitye ki twero me loc-ci gibidwokogi woko piny! 27Abimiyo gaŋ man doŋ doko wi obur, wi obur, wi obur! Ento gin man pud pe bitimme nio wan ma ŋat ma doŋ ayero me keto can i kom gaŋ-ŋi obino.
Lubaŋa biŋolo kop i kom jo Ammon
28-"In wod pa dano, tit lok kun iwacci, Rwot Lubaŋa doŋ owaco lok mukemo jo Ammon, ki kit ma gitye kwede ka yeto jo Icrael. Wac botgi ni,
'Pala lucwan, pala lucwan doŋ giyubo woko me neko dano;
doŋ gijwayo woko tye ka meny amenya calo lutkot ma wil.'
29Tit bot jo Ammon ni ginanyuta ma gineno i waŋ lek-gu ducu goba, dok bene gityeto tyet me goba me bwologi. Ninogi tye ka bino, gin jo maraco, en aye nino ma gibiketo iye can i komgi me agikki, Gibiŋolo ŋutgi woko ki pala lucwan.
Lubaŋa biŋolo kop i kom jo Babilon
30"Dwok pala lucwan i akura kakare. Abiŋolo kop i komi i kabedo ka ma yam kwoni ocakke iye, i lobo ka ma yam ginywali iye. 31Abionyo kinigana i komi; dok bene abikuto mac me akemona i komi miyo iwinyo arem malit twatwal. Abimiyi woko i ciŋ jo mager ma gin lutim bwami marac ma giŋeyo neko dano twatwal, ci gibineki woko. 32Gibiwani woko ki mac. Gibineki woko i lobowu kikome, pi meno ŋat mo ma bipo piri doŋ bedo pe matwal. Pien an Rwot doŋ atyeko loko."


Nwoyo Cik 1:7
7Wulokke, wucak wot, wucit i lobo godi pa jo Amor, ki bot jo ma gicok kwedgi ducu ma i Araba, bot jo ma i lobo godi ki i pwor got, ki i Negeb ki i lobo murabo dog nam. Wucit i lobo Kanaan, ki i Lebanon nio wa i kulu madit, en kulu Euprate.


2 Tekwaro 23:8
8Lulevi ki jo Juda ducu gutiyo gin ducu kit macalo ajwaka Yekoyada ociko botgi. Dano acel acel okelo lwakke, ma onoŋo giweko dog ticgi i nino me cabit, gubino kacel ki jo ma gibino ka tic i nino me cabit; pien ajwaka Yekoyada pe oye ni guwek dog ticgi ducu.


1 Camuel 7
1-Ci jo Kiriat-jearim gucito guomo can duk pa Rwot, gutero i ot pa Abinadab ma i wi got. Ci gukwero wode Eleajar pi gwokone.
Camuel oŋolo kop i Icrael
2Canduk pa Rwot obedo i Kiriajearim pi kare malac ma mito romo mwaka pyeraryo, ci jo me otpa Icrael ducu gucako dwogo bot Rwot ki kumo. 3Ci Camuel owaco bot jo Icrael ni, "Ka doŋ wudwogo bot Rwot ki cwinywu ducu, ci doŋ wubol lwak lubaŋa pa lurok ki cal jogi ma mon-gu woko ki i kinwu, wek cwinywu okem bot Rwot atir kun wuworo en keken, cien bilarowu ki i ciŋ jo Piliciti."
4Kit meno jo Icrael gubolo lwak cal jok Baal ki cal jogi ma mon-gu ma tye botgi-ni woko, ci gucako woro Rwot keken.
5Camuel dok owacci, "Wucok jo Icrael ducu i Mijpa ci abilego piwu bot Rwot." 6Mumiyo dano gucokke i Mijpa ka dok gutwomo pii ci guonyo piny i nyim Rwot macalo gityer, ci guri kec i nino meno kun giwacci, "Watimo bal i nyim Rwot." Dok Camuel oŋolo kop pa jo Icrael pigi i Mijpa. 7I kare meno ka jo Piliciti guwinyo ni jo Icrael gucokke i Mijpa, ci rwodi pa jo Piliciti gucito ka lweny i kom jo Icrael. Ka jo Icrael guwinyo, ci gubedo ki lworo i kom jo Piliciti. 8Ci jo Icrael guwaco bot Camuel ni, "Pe iwek koko piwa bot Rwot Lubaŋawa wek olarwa ki i ciŋ jo Piliciti." 9Camuel okwanyo latin romo ma pud dot, otyero bot Rwot obed gitum ma giwaŋo ki berre. Ka Camuel okok kwede bot Rwot pi jo Icrael, ci Rwot owinyo kokone. 10I kare ma Camuel tye ka tyero gitum awaŋa, jo Piliciti gucako bino cok ka lweny i kom jo Icrael; ento Rwot omor macalo mor kot ki dwan madit i nino meno i kom jo Piliciti, obaŋo komgi woko; ci jo Icrael guryemogi woko ki i nyimgi. 11Jo Icrael gumol woko ki i Mijpa, guryemo kor jo Piliciti, gurwadogi woko nio wa i te Bet-kar.
12Lacen Camuel okwanyo got, ocibo ocuŋ i kin Mijpa ki Jecana, ci ocako nyiŋe Ebenejer*, kun owacci, "Rwot obedo ka konyowa o wa kany." 13Guloyo jo Piliciti kit meno; pe dok gudonyo i lobo pa jo Icrael. Rwot obedo ka lweny i kom jo Piliciti i kare pa Camuel ducu. 14Gaŋi ducu ma yam jo Piliciti gumayo woko ki bot jo Icrael gidwokogi bot jo Icrael, cakke wa i Ekron o kwede i Gat. Jo Icrael gularo lobogi ki i ciŋ jo Piliciti i kare-nu. Kuc onoŋo tye i kinjo Icraelkijo Amor bene.
15Camuel oŋolo kop pa jo Icrael i kare me kwone ducu. 16Yam woto kun wirre i kin Betel ki Gilgal ki Mijpa mwaka ki mwaka kun ŋolo kop pa jo Icrael i kabedo meno ducu. 17Ka doŋ lokke dok Rama, pien gaŋŋe onoŋo tye kunnu. En ŋolo kop pa jo Icrael kunnu bene, dok ocano keno tyer pi Rwot kunnu.


2 Tekwaro 19:10
10Ka ce utmegiwu ma gibedo i gaŋigi gukelo lok me pido mo ma mako lok me oyo remo, ki ma mako cik pa Lubaŋa, nyo lok mo ma Lubaŋa ociko nyo oŋolo, wun aye wubipwonyogi, wek pe gutiŋ alii mo i nyim Rwot, wek akemo pa Lubaŋa pe obin i komwu ki i kom utmegiwu. Wubitiyone kit meno, wek pe wutiŋ bal alii mo.


Nekemia 8:9
9Ka lwak doŋ guwinyo lok ma gikwano ki i buk me cik, gucako koko cut. Ci Nekemia ma onoŋo en laloc, ki Ejira ma onoŋo ajwaka dok bene lapwony-cik pa Lubaŋa, kacel ki Lulevi ma gupwonyo lwak guwaco bot lwak ni, "Man aye nino maleŋ bot Rwot Lubaŋawa; pe wukum dok bene pe wukoki."


Daniel 6:4
4Mumiyo luloc madito kacel ki rwodi gubedo ka yenyo yo ma myero ginoŋ ki bal i kom Daniel ma mako lok ker; ento pe gunoŋo ka cuŋo mo me dot kadi ki roc mo, pien Daniel onoŋo obedo dano ma lagen, ma pe tye ki kit roc mo, dok lok mo me bal bene pe ginoŋo i kome.


Jeremia 26:15
15Lok acel keken ma amito wuŋe ni, en aye ni tekke wuneka woko, ci wubineko dano ma pe ki bal, dok bene alii me tona bibedo i wiwu ki i kom gaŋ man ki jo ducu ma bedo iye, pien i adane Rwot oora botwu pi loko lok magi ducu wek wuwiny ki itwu."


Jeremia 38:17
17Ci Jeremia owaco bot Jedekia ni Rwot Lubaua me mony, Lubaŋa pa Icrael owaco kuman ni, "Ka ce ibimine keni bot rwodi pa kabaka me Babilon, ci gibiweki ibedo kwo, ki gaŋ man bene pe gibiwaŋo woko ki mac. Ento in kacel ki jo ma i odi wubikwo.


Ejekiel 41:6
6Kicika ma i ŋete onoŋo tye i dul adek ma gukubbe gudok malo, ma acel acel onoŋo ododde i wi wadi kun dul odi acel acel tye ki kicika pyeradek. Onoŋo bene tye gin me latyel kor kicika ducu ma orumo cel me ot pa Lubaŋa woko me teno kicika ducu, wek pe gutenne i kom cel me ot pa Lubaŋa.


Jeremia 38
Gilaro Jeremia ki i waŋ it mutwo
1I kare-nu Cepatia wod pa Matan, Gedalia wod pa Packur, Jukal wod pa Celemia ki Packur wod pa Malkia gubedo ka winyo lok ma Jeremia obedo ka wacone bot lwak. En obedo ka waco botgi ni 2Rwot owaco ni, "Ŋat mo ma bidoŋ bedo i gaŋ gibineko woko ki pala lucwan, kec bineko ki two gemo bene bipoto i kome neke wako. Ento ŋat ma bia cita ka mine kene bot jo Kaldaya pe gibineko, bibedo kwo; en bilaro kwone ci bedo bote macalo mot me lweny." 3Jeremia bene onoŋo obedo ka tito lok bot lwak ni Rwot owaco kuman ni, "Abemiyo gaŋ man woko i ciŋ dul mony pa kabaka me Babilon, ci en bimako woko." 4Ci rwodi guwaco bot kabaka ni, "Laco man myero ginek woko, pien en miyo cwmyaskari kacel ki lwak ma odoŋ i gaŋ doko lwor, pi lok ma en loko botgi-ni. Dano man pe tye ka yenyo yo me miyo kony pi berbedo pa lwak, ento mito kelo can i komgi aye." 5Kabaka Jedekia owacci, "Nen, twero tye i ciŋwu, wutim gin ma wumito i kome; an pe atwero genowu gira." 6Ci gumako Jeremia gubole woko i waŋ it pa Malkia, ma en wod pa kabaka, ma onoŋo obedo i dyekal pa lukur-piny, Gutweye ki tol gucwale kwede piny i waŋ it kunnu. Pii onoŋo pe i waŋ it, ento coto keken aye onoŋo odoŋ, ci Jeremia ocako mwony woko i coto.
7Kadi bed kumeno, Ebed-melek Laetiopia, dano ma gikolo, ma yam tiyo i gaŋ kal pa kabaka, owinyo ni gibolo Jeremia woko i waŋ it. I kare meno onoŋo kabaka obedo ki lukikone i dog gaŋ pa Benjamin. 8Ci Ebedmelek oa ki i gaŋ kal pa kabaka ocito bot kabaka owacce ni, 9"Laditta, jo magi gutimo gin marac atika. Gubolo Jeremia woko i waŋ it, ka ma ageno ni kec bi neke woko ki kunnu. Cam mo ma romo doŋ pe i gaŋ." 10Ci kabaka omiyo twero bot Ebed-melek Laetiopia me kwanyo jo adek gucit kwede ka ywayo Jeremia woko ki i waŋ it ma peya noŋo oto. 11Ci Ebed-melek okwanyo jo meno adek ka ocito i ot pa kabaka, odonyo ka ma giketo iye boŋo i ot kano jami, ci okwanyo ketuketu boŋo muti ki boŋo mogo muyec, ci otweyo ki tol ocwalo piny i waŋ it bot Jeremia. 12Ci Ebed-melek owaco ki Jeremia ni, "Ket ketuketu boŋo ki boŋo muyec i te yweti ka iket tol i kome." Jeremia otimo kit meno, 13ci guywaye ki tol ki i waŋ it gukele woko ka maleŋ. Ci Jeremia omedde ka bedo i dyekal pa lukur-piny.
Jedekia openyo tam ki bot Jeremia
14Kabaka Jedekia ocwalo dano gikelo Jeremia bote ki i doggola me adek me donyo i ot pa Rwot. Kabaka owaco bot Jeremia ni, "Abipenyi peny acel, doŋ pi meno pe amito imuŋ lok mo woko bota." 15Jeremia owaco bot Jedekia ni, "Ka ce atitti lok ada, ibineka woko, dok bene ka ce amiyi tam, ci pe ibiketo cwinyi iye." 16Pi meno kabaka Jedekia okwoŋŋe bot Jeremia i muŋ kun wacci, "Macalo Rwot tye kwe-ni, ma omiyowa kwo, pe abineki, dok bene pe abimiyi i cin jo ma gimito neki woko-ni."
17Ci Jeremia owaco bot Jedekia ni Rwot Lubaua me mony, Lubaŋa pa Icrael owaco kuman ni, "Ka ce ibimine keni bot rwodi pa kabaka me Babilon, ci gibiweki ibedo kwo, ki gaŋ man bene pe gibiwaŋo woko ki mac. Ento in kacel ki jo ma i odi wubikwo. 18Ento ka ce pe imine keni bot rwodi pa kabaka me Babilon, ci gaŋ man gibimiyo woko i ciŋ jo Kaldaya, gibiwaŋo woko, pi meno in pe ibibwot ki i ciŋgi wacel." 19Kabaka Jedekia owaco bot Jeremia ni, "Alworo Lujudaya ma doŋ gumme woko kengi bot io Kaldayani, pien kare mukene gimiya woko i ciŋgi, ci gibitima ki tim anywar marac." 20Jeremia owacce ni, "Pe gibimiyi botgi. Kombeddi doŋ ilub lok pa Rwot i gin ducu ma awacci, ci ibibedo maber, dok bene gibibwoti ibedo kwo. 21Ento Rwot doŋ onyutta ginanyuta i waŋ lek, gin ma bitimme ka ce ikwero mine woko keni botgi. 22Nen, mon ducu ma yam giweko gudoŋ i gaŋ kal pa kabaka me Juda doŋ gitye ka terogi woko bot rwodi pa kabaka me Babilon. Winy lok ma gitye ka wacone kun giwoto gicito kwede ni,
'Luremi ma igenogi-ni doŋ gubwoli, dok bene guloyi woko.
Doŋ kombeddi kit macalo tyeni omwony woko i coto-ni,
gulokke guweki woko keni.' "
23Jeremia dok owaco ni, "Monni ducu kacel ki litinoni gibiterogi woko bot jo Kaldaya, ki bene pe ibibwot ki i ciŋgi, Kabaka me Babilon bimaki woko macalo opii, ki gaŋ man bene gibiwaŋo woko ki mac."
24Jedekia owaco bot Jeremia ni, "Pe iwek ŋat mo oŋe lok ma wawaco, ci pe ibito. 25Ka ce rwodi guwinyo ni aloko kwedi, ka gubino boti guwacci ni, 'Tit botwa gin ma in iwaco bot kabaka ki gin ma kabaka owaco boti, pe imuŋ lok mo botwa pien waŋ giwa pe wabineki,' 26ibiwaco botgi ni, 'Akok bot kabaka ki mwolo kun abako doga bote ni pe myero odwoka cen i ot pa Yonacan me to kunnu.' " 27Ci rwodi ducu gua gubino bot Jeremia gupenye ci en bene odok iye botgi kit macalo kabaka opwonye kwede. Mumiyo guweko lok kwede woko, pien lok ma gubedo ka lokone-ni ŋat mo muwinyo pe. 28-Gigwoko Jeremia i dyekal pa lukur-piny nio waŋ ma Jerucalem gimayo woko.


Ejekiel 33:11
11Wac botgi ni, Macalo atye kwe-ni, man Rwot Lubaŋa ma owaco, cwinya pe bedo yom me neno ka latim marac to, ento amito en oŋuti owek timo bal ci olokke odwog bota wek obed kwo. Wulokke, wudwog cen wuwek timo bal; piŋo wumito ni wuto woko, wunjo me ot pa Icrael?


Jabuli 65
Pak ki pwoc bot Lubaŋa
1Dano myero gupaki i Cion, ai Lubaŋa;
dok myero gumini gin ducu ma yam gukwoŋo pire,
2pien in aye ma igamo Iega-gu ducu.
Dano ducu gibibino boti
3pi balgi ma gutimo.
I kare ma timwa marac doŋ obwoyowa,
in itimowa kica iweko bal wa.
4Dano ma iyero ka ikelo cok boti tye ki gum,
me bedo i dyekal me kabedoni maleŋ!
Wabiyen ki jami ducu mabeco ma tye i odi,
ma en aye kabedoni maleŋ!
5Igamo legawa, ai Lubaŋa Lalarwa,
ilarowa kun itiyo jamimadito me aura ma kelo lworo.
Jo ducu ma gibedo ilobo gigeno in,
kadi wa jo ma gibedo ka ma lobo ogik iye,
ki jo ma gibedo ka mabor wa i agikki nam
6Iciba godi ocuŋ i kabedogi ki tekki,
ma irukke woko ki tweroni madwoŋ.
7In aye ma ijuko mor pa nam ki twagge pa biamwonyi bene;
dok ijuko woo pa lwak me rok ducu.
8Mumiyo dano ducu ma gibedo ka mabor i wan apokki me agikki lobo
gitye ki lworo pi lanyut ma itiyo;
dok Imiyo lwak gigoyo kijira pi yomcwiny
cakke tuŋ wokceŋ o kwede wa i tuŋ potoceŋ.
9Ibino i lobo ci imiyo kot cwer iye,
imiyo lobo cekocam mabup;
kuluni ducu ma iketo Poŋ woko ki pii;
in bene ma imiyo bel cek, pien in yam iyubo kumeno.
10Imiyo kot cwer bino i potti ma gipuro ki kweri dyaŋ,
dok ipiro ŋom mutiŋŋe ma i dyere woko maber,
imiyo kot cwer iye madwoŋ obido woko,
dok imiyo gum i kom kodi ducu ma i poto gitwi gidoŋo maber.
11Mwaka ki mwaka imiyo cam cek bot dano madwoŋ pi gum ma imiyo;
yo ma gadigadini wok ki iye mol moo keken.
12Olet ma i tim ducu opoŋ ki dyaŋi keken,
jo ma gibedo i ŋet godi ducu gitye ki yomcwiny madwoŋ.
13Bar kwat ducu opoŋ ki lwak romi ma pe wacce,
nota-gu ducu opoŋ ki kal ma tye ka doŋo iye,
gigoyo kijira ma giwero wer kacel ki yomcwiny.


Ejekiel 7:26
26Can me to-paco bibino i komgi, kun lubbe aluba i ŋe lawote cutcut, ki ani bene bilubo lawote. Gibiyenyo ginanyuta ki bot lunebi kwe; ajwagi doŋ pe gibibedo ki kit gin mo ma myero gupwony ki dano, ki ludoŋo bene pe gibibedo ki tam mo ma myero gumi bot dano.


1 Tekwaro 28:4
4Kadi bed kumeno, ci Rwot Lubaŋa pa Icrael yam oyero an ki i kin doggola pa kwarina ducu me bedo kabaka ma loyo jo Icrael matwal; pien yam oyero Juda wek obed ladit, ki i ot pa Juda oyero ot pa wora, ki i kin litino awobe pa wora cwinye okwanyo an me bedo kabaka ma loyo Icrael ducu.


Jabuli 30
Lega me pwoc pi lar ki i to
1Amito paki, ai Rwot, pien doŋ ilara,
dok pe imiyo lukworra gubedo ki yomcwiny pira.
2Ai Rwot Lubaŋana, onoŋo akok boti ni ikonya,
ci in doŋ ityeko caŋa woko.
3Ai Rwot, in aye ma ilara ikwanya woko ki i lobo pa jo muto,
iroco kwona odoko nyen ki i kin jo ma gudonyo piny i bur.
4Wuwer wer me pako Rwot wun jone ma gene,
dok wumiye pwoc pi nyiŋe maleŋ.
5Kinigane pe ri, bedo pi kare manok keken,
ento berre bedo pi kare me kwowa kulu.
Gwok koko twero bedo i dyewor,
ento yomcwiny bino i odiko.
6Doŋ an i kare ma atye ki lonyo awacci,
"Pe gibidira cen."
7Pi berri bota, ai Rwot,
omiyo iciba acuŋ likiŋ macalo got matek.
Ento i kare ma ikanne woko ki bota,
abedo ki lworo madwoŋ.
8Akok boti, ai Rwot,
dok alego lega me bako dog bot Rwot kun awaco ni,
9"Kit kony aŋo ma tona twero miyo boti
ka adonyo piny i bur?
Apwa me ŋom mono bipaki? Dok binyuto berri ki adani?
10Ai Rwot, winy kokona, wek kica omaki i koma!
Ai Rwot, bed lakonya!"
11Ityeko loko kumo ma atye kwede odoko myel me yomcwiny madwoŋ:
igonyo bene boŋo colana woko ka doŋ iruka ki yomcwiny.
12Pi meno pe abibedo liŋ; abiwero wer me pak boti.
Ai Rwot Lubaŋana, abimiyi pwoc nakanaka.


Jeremia 43
Gitero Jeremia woko i Ejipt
1I kare ma Jeremia doŋ otyeko loko lok ducu bot lwak ducu ma gucokke, ma Rwot Lubaŋagi aye oore me tito botgi, 2ci Ajaria wod pa Kocaya ki Yokanan wod pa Karea, ki jo ducu ma yam gin luŋala guwaco bot Jeremia ni, "It ye ka tito lok goba. Rwot Lubaŋawa pe ocwali ni itit botwa ni, 'Pe myero wucit ka bedo i Ejipt.' 3Ento Baruk wod pa Neria aye opiyi i komwa, wek imiwa i ciŋ jo Kaldaya, wek gunekwa woko, nyo guterwa woko i opii i Babilon." 4Kit meno Yokanan wod pa Karea ki ludito wi mony ducu kacel ki lwak ducu pe gulubo lok pa Rwot, me doŋ i lobo Juda. 5-Ento Yokanan wod pa Karea ki ludito wi mony ducu gumako dano ducu gutero woko i Ejipt. Gutero jo ducu ma yam gudoŋ gudwogo ka bedo i Juda kun gua ki i rok mapatpat ka ma yam giryemogi guket iye, 6co, mon, litino kacel ki anyira pa kabaka. Gutero jo ducu ma yam Nebujaradan ladit pa lugwok kabaka owekogi bot Gedalia wod pa Akikam; ma wod pa Capan; guterogi kacel ki lanebi Jeremia ki Baruk wod pa Neria. 7Pe gulubo gin ma Rwot ociko, mumiyo gubino i lobo Ejipt wa i kabedo ma gilwoŋo ni Tapanec.
8Rwot owaco ki Jeremia i Tapanec ni, 9"Kwany gweŋ madito imak i ciŋi, ci iyikgi woko i te cementi ma i kin gweŋ ma gicano ma gidonyo kwede i gaŋ kal pa kabaka Parao i Tapanec, yikgi i nyim jo Juda ma gin bene gineno. 10Ci iwac botgi ni an Rwot me mony, abekelo laticca Nebukadnejar kabaka me Babilon, Abicibo komkerre i wi gweŋ man ma ayiko-ni, ka doŋ ayaro kema me ker woko i wigi. 11Nebukadnejar bibino ci loyo jo Ejipt woko. Jo ma myero guto ki two, two gemo binekogi woko, ki jo ma myero gitergi i opii, gibiterogi woko i opii, ki jo ma myero guto i lweny gibinekogi woko ki pala Lucwan. 12En bimoko mac i odi pa lwak lubaŋagi, ci biwaŋogi woko liweŋ, nyo tiŋogi cito kwede gire, Kit macalo lakwat yero nyugi ki i kom boŋone, ci kabaka me Babilon bene biyero kit-jami ducu ki i lobo Ejipt, bia kunnu cito ki kuc. 13En bimuko wir me got ma tye i Eliopolic ma tye i lobo Ejipt; dok en biwaŋo odi pa lwak lubaŋa me Ejipt-gu woko ducu ki mac."


Ejekiel 14:4
4"Doŋ pi meno kombeddi lok kwedgi ci itit botgi gin ma an Rwot Lubaŋa atye ka wacone ni, 'Laicrael mo ma tye ki cwiny me woro cal jogi dok ma bimiyo cal jogi magi ŋako en tere ka timo bal, ka obino bot lanebi ni okonye, ci an Rwot kikoma aye abimiye lagam. Lagam ma abimiyo bedo lagam ma okemo lwak cal jogine ma en otiyogu.


Icaya 14:19
19ento in doŋ giboli woko cen, ka mabor mada ki lyelli,
calo latin ma gibwogo abwoga ma dano gukwero,
giumo komi ki kom dano ma gineko,
jo ma gicobogi ki pala lucwan,
jo ma donyo piny i gweŋ ma tye i te bur matut piny,
macalo kom dano muto ma ginyono piny.


Nekemia 9
Jo Icrael gutuco balgi
1I dwe man ninone pyeraryo wiye aŋwen jo Icrael gucokke, kun giri kec ma guruko boŋo cola, ma gunywano wigi ki lobo ma nyuto cwercwinygi. 2Jo Icrael gupokke woko kengi ki i kom lurok ducu, ka gucuŋ ka tuco balgi kacel ki bal pa kwarogi ma yam gutimo. 3Gucuŋ i kabedogi, kun gikwano botgi lok ma tye i buk me cik pa Rwot Lubaŋagi pi cawa adek; ka i ŋeye gutuco balgi ci guworo Rwot Lubaŋagi pi cawa adek mukene. 4Lulevi magi gucuŋ i wi abam, Yecwa, Bani! Kadmiel, Cebania, Buni. Cerebia, Bani ki Kenani; gin ducu gudaŋŋe ki dwan maloŋo bot Rwot Lubaŋagi. 5Dok gin Lulevi magi, Yecwa, Kadmiel, Bani, Kacabneya, Cerebia, Kodia, Cebania ki Petakia guwacci,
"Wua malo wupak Rwot Lubaŋawu; wupake nakanaka.
Wek dano acel acel opak nyiŋi me
deyo makato ducu, ai Rwot,
kadi bed pwoc ki pak pa dano pe rom ki ditti."
Lega me tuco bal
6Ka doŋ gulego lega man ni, "In aye i Rwot, in keni; in ma iketo polo ma malo makato ducu, ki lwak lakalatwe ma tye i polo-gu ducu, dok iketo lobo ki nam ki jami ducu ma tye i igi; in aye imiyo kwo botgi ducu; ki mony me polo ducu giryebbe piny ka woro in. 7-In aye i Rwot, Lubaŋa ma yam iyero Abram ci ikwanyo en woko ki Or lobo pa Lukaldaya, ka icako miyo bote nyiŋ man Abraim. 8-Dok con inoŋo ni en ŋat ma lagen, ka doŋ iketo gicikke kwede pi miyo lobo pa jo Kanaan, lobo pa jo Kit, lobo pa jo Amor, lobo pa jo Periji, lobo pa jo Jebuc ki lobo pa jo Girgac, me bedo lobo ma likwaye gibibedo iye, In ico bo lok ma iciko, pien in Lubaŋa muporre.
9-"In yam ineno atwom ma kwarowa gubedo kwede i Ejipt, dok bene iwinyo kokogi ki i dog Nam Makwar, 10-in itiyo bene lanyut ki taŋo me aura i kom Parao ki luticce ducu, ki i kom jo ducu ma i lobone, pien in onoŋo iŋeyo kit ma gubedo kwede ka uno kwarowa; ma omiyo in ilimo iye yweka, macalo tye kwede nio wa onyoo. 11-In yam ipoko i dye nam pi lwakki, ka itelogi imiyo gukato ki iye i wi ŋom mutwo. Dok ibolo merok ma gulubo korgi woko i pii, imiyo gumwony ci gulwiny woko i kut matut, macalo gweŋ ma lwiny piny i i pii mager. 12-In yam itelo nyimgi i dyeceŋ ki pol mucuŋ macalo wir, ka dok itelo wigi i dyewor ki mac mucuŋ macalo wir me menyo botgi yo ka ma myero guwot gucit iye. 13-In ilor ibino piny i kom got Cinai, ci iloko ki lwakki ki kunnu ki i polo; ka imiyo botgi cik maber ki pwony ma myero gin gulubi kacel ki gin ma iciko ducu. 14In ipwonyogi ni gugwok cabitti obed maleŋ, ka dok imiyogi cik kacel ki gin ma in iciko ni gugwoki, kun wok ki bot laticci Moses. 15-I kare ma kec onekogi in ipitogi ki kwon mua ki i polo, ka dok imiyo gumato pii mua ki i kom pata got i kare ma orwo pii onekogi. Itito botgi bene ni gudony gucam lobo ma yam ikwoŋo pire ni ibimiyo botgi.
16-"Ento gin kacel ki kwarowa wigi obedo tek ci gubedo ki wakke, omiyo gukwero lubo cikki. 17-Gukwero lubone; dok wigi owil woko i kom taŋo mapol me aura ma ibedo ka tiyo i kingi; wigi obedo tek ci guyero dano mo acel me bedo laditgi wek otel wigi odwokgi cen i opii i Ejipt. Ento in Lubaŋa ma weko bal pa danoi in iber dok lakica, kiniga pe maki oyot, mar meri dwoŋ ma pe lokke, yam pe ibwotogi ata. 18-Kadi bed yam gucweyo cal wod twon dyaŋ ma giliyo aliya, kun giwacci, 'Man aye Lubaŋawa mukwanyowa woko ki i Ejipt,' gin ma gutiyo gutiyo me yeto in, 19-ento in pe ibwotogi ata Him pi kicani; ki pol mucuŋ macalo wir ma obedo ka telo wigi iyo-ni, onoŋo pe orwenyo woko ki botgi i dyeceŋ, kadi mac mucuŋ macalo wir ma obedo ka menyo botgi yo ma giwoto iye i dyewor bene pe orwenyo woko ki botgi. 20In imiyo Cwiny meri maber me pwonyogi, dok pe iweko pitogi ki manna, imiyogi bene gumato pii me kweyo orwo. 21In yam igwokogi maber i tim pi mwaka pyeraŋwen, kun imiyo botgi gin ducu ma gin mito, dok boŋŋigi yam pe guti guyec woko ducu, ki tyengi bene yam pe okwot. 22-In imiyo gulwenyo ci guloyo lwak rok mapol, ipoko botgi lobo ma cok ki wan apokki lobogi, kun gumayo lobo pa Cikon kabaka me Kecibon kacel ki lobo pa Og kabaka me Bacan. 23-In imiyo likwayogi gunya mapol gudoko macalo lwak lakalatwe ma i polo, in yam imiyogi lobo ma myero gubed iye, en lobo ma yam ikwoŋo pire ni ibimiyo bot kwarogi wek gucam obed megi. 24-Likwayogi gudonyo ci gumayo lobo pa jo Kanaan woko; dok in iloyo wegi lobo ma gibedo kunnu, ci i niyogi i ciŋgi gin kacel ki lukergi ki lwakgi ducu wek guti kwedgi gin ma gimito. 25-Lwakki yam gumako gaŋi cel gogo kacel ki lobo ma ceko cam, ka gukwanyo odi ki lonyo ducu ma tye iye, ki bur pii ma gituco odonyo i nom piny, ki potti me yadijeituni ki lwak yadi ducu ma nyako nyiggi, kacel ki potti olok ma ginyako nyiggi madwoŋ; ma yam gucamo guyeŋ kwede ka gucako cwe ma cwinygi obedo yom twatwal pi jami mapol mabeco ma imiyogi-ni.
26-"Ento lwakki gujemo dok gukwero lubo cikki; gubolo cikki odok yo tuŋ i ŋegi, kun gineko lunebini, ma gujukogi ni gulokke gudwog boti, ci pe guwinyo, gubedo ka yeti kare ducu. 27Pi meno omiyo iweko lukworgi oloyogi i lweny, dok gudiyogi matek; gukok boti i kare ma gitye i can ni ikonygi bene, ci in iwinyo kokogi ki i polo. Doŋ pi kicani madwoŋ omiyo icwalo botgi jo ma myero otel wigi, gin jo ma yam olarogi ki i ciŋ lumerokgi-ni. 28Ento i kare ma kuc dok odwogo botgi, gin gucako timo bal dok aye i nyimi, oweko in dok imiyogi i ciŋ lumerokgi, guloyogi. Kadi bed kumeno i kare ma guŋut gulokke gudwogo gukok boti, ci iwinyo kokogi ki i polo pi tyen mapol ci ilarogi pi kicani madwoŋ. 29-In itito botgi ni gulokke gudwog cen boti dok gulub cikki. Ento gin gubedo ki wakke ci gukwero lubo cikki ducu, kadi bed nene atir ni mako cikki aye miyo dano bedo ki kwo, ento gin gutimo bal i kom gin ma in iciko. Gubedo ki tekwic gukwero lubo cikki. 30-Ibedo ka jukogi pi mwaka mapol, kun ijukogi ki Cwiny meri ma con otiyo i i lunebini; ento gin pe guwinyo. Omiyo iwekogi gubedo i te loc pa lwak me lobo me rok mukene. 31Ento pi kicani madwoŋ omiyo pe ityekogi woko, dok bene pe ibwotogi ata; pien onoŋo in Lubaŋa ma i won kica madwoŋ, ma kica maki twatwal.
32-"Kombeddi, ai Lubaŋawa madit, ma won twero, dok in Lubaŋa ma gilworo, pien igwoko gicikkeni ki mar meri ma pe lokke, can mapek twatwal-li pe iwek obed gin matidi mo ki tuŋ boti, can meno opoto i komwa, ki i kom lukerwa, ki i kom rwodiwa, ki i kom ajwagiwa, ki i kom lunebiwa, ki i kom kwarowa, ki i kom lwakki ducu, nia wa i kare pa luker me Aciria nio kwede wa onyoo. 33Ento in itimo gin ma tye atir pi pwodowa kit meno; in ibedo ka tic kwedwa ki ada, ento wan aye ma watyeko timo bal. 34Lukerwa, rwodiwa, kacel ki ajwagiwa, ki kwarowa ducu yam pe gugwoko cikki, dok, pe gulubo gin ma iciko kadi wa jukki ducu ma onoŋo ijukogi kwede. 35Luker guloyo lwakki pi gum madit ma imiyo botgi, i kare ma gubedo ka malac i ŋom maber ma ceko cam ma imiyo botgi, ento gin pe gulokke, pe guweko timgi marac wek guti gin ma imito. 36Nen, kombeddi wan doŋ wadoko opii i lobo ma yam imiyowa ni wacam gin ma ocek i potone ki yomcwiny, kacel ki jami ducu mabeco ma noŋŋe iye. 37Lonyo me lobo ducu wamiyo bot luker ma in iketogi me loyowa pi balwa; gin gitye ki tek me loyo komwa ki Umwa makwo ducu, kit ma gimito, omiyo wan kombeddi watye ki atwom madwoŋ."
Lwak guketo ciŋgi i cikke
38Pi gin ducu ma doŋ otyeko timme, wan Lujudaya kombeddi waketo ciŋwa i cikke ma wacoyo acoya i buk, dok rwodiwa, Lulevi ki ajwagiwa ducu guketo ciŋgi i cikke man me mokone matwal.


1 Tekwaro 20
Daudi omako Raba
(2 Cam 12.26-31)
1-I dog oro ma en aye kare ma luker gicito kwede ka mony, Joab ocako telo wi mony, guneko lobo pa jo Ammon woko, ka dok gubino gurumo gaŋ Raba. Ento Daudi yam odon i Jerucalem. Joab olwenyo i kom Raba, ci oloyo. 2Ci Daudi okwanyo lalukana me jabu ki i wi kabakagi; pekke romo ratili miya acel, got me wei bene onoŋo tye iye. Ci gicibo i wi Daudi. Dok okelo jami ma giyako i gaŋ meno madwoŋ twatwal. 3Dok okelo jo ma giyakogi ki i gaŋ meno, ci oketogi ka tic ki mucumeno ki cururu nyonyo ki latoŋ-gu, Daudi obedo ka timo jo ma i gaŋi pa jo Ammon ducu kit meno. Ci Daudi ki lwak ducu gucako dok cen wa i Jerucalem.
Jo pa Daudi guneko oteka lweny
(2 Cam 21.18-22)
4Lacen lweny dok ocakke i kom jo Piliciti ma i Gejer; ci Cibekai ma Lakucat oneko Cipai woko, ma onoŋo en ŋat acel ma i kin likwayo pa twon oluma-ni; yam giloyo jo, Piliciti kit meno. 5-Ka lweny dok ocakke i kom jo Piliciti; ci Elkanan wod pa Jair oneko Lami ma omin Goliac ma jo Gat, ma bol toŋŋe rom ki rii yat lacwe boŋo. 6Lweny dok obedo i Gat ka ma tye iye dano mo ma oputte mabor liwawo, ma tye ki nyig ciŋe abicel, ki nyig tyene bene abicel, tuŋ ryoryo ducu, ci nyig Lwete ducu romo pyeraryo wiye aŋwen; en bene yam lakwar twoni oluma-nu. 7Ka okatti ka nywaro jo Icrael ki ŋala, ci Yonacan wod pa Cimea ma omin Daudi oneko en woko. 8Jo man gin likwayo pa twoni oluma ma i Gat; gin ducu Daudi kacel ki luticce gutyekogi woko.


Matayo 1:17
17Kit meno kwaro ducu ma yam ginywalogi cakke ki i kom Abraim o kwede i kom Daudi, ducu onoŋo welgi romo apar wiye aŋwen, dok cakke ki i kom Daudi o wa i kare ma yam giterogi kwede i Babilon, onoŋo romo kwaro apar wiye aŋwen, dok cakke i kare ma giterogi kwede i Babilon o kwede wa i kom Kricito romo kwaro apar wiye aŋwen.